Ўзбекистонда апрель ойида ҳаво ифлосланишининг мониторинги бўйича маълумот берилди\n16:15 / 08.05.2020\n«Ўзгидромет» атмосфера ҳавоси ифлосланиши мониторингини 25та шаҳардаги 63 та стационар кузатув пунктида амалга оширади. Аҳоли сонига қараб ва норматив ҳужжатлар асосида шаҳарларда 2 тадан 4 тагача пост жойлаштирилган. Тошкентда 13 та кузатув пункти бор.\nЖорий йилнинг апрель ойида ҳавонинг ифлосланиш даражаси республикада 23 та шаҳардаги 53 та кузатув пунктида текширилган, деб ёзмоқда «Ўзгидромет»\nУнинг юқори қийматлари Олмалиқ ва Фарғона шаҳарларида қайд этилди, ифлосланиш индекси тегишлича 7, 95 ва 5,34 ни ташкил қилди.\nШаҳарларда атмосфера ҳавоси ифлосланиш даражасининг юқорилиги саноат корхоналари ажратмаларининг тарқалиши ва метеошароитларга боғлиқ бўлди.\nҚайд этилишича, республика бўйича апрель ойида атмосфера ҳавосининг ифлосланиш даражаси меъёр чегарасида бўлган.\nБилдирилишича, кузатув пунктларида атмосфера ҳавосидаги 12 та газ аралашмаси назорат қилинади. Шаҳарда атмосфера ҳавоси сифатини мониторинг қилиш дастури бешта асосий ифлослантирувчи модда: чанг (қаттиқ муаллақ заррачалар), олтингугурт диоксиди, углерод оксиди (ис гази), азот диоксиди, азот оксидини ўз ичига олади. Саноат ажратмалари таркиби ва яқинда жойлашган шаҳарлар ва туташган ҳудудлар хусусиятларига қараб дастурий ўлчовларга бошқа моддалар (аммиак, фенол, формальдегид, озон, хлор, қаттиқ фторидлар, фторли водород, оғир металлар) қўшилади.\nАтмосфера ҳавоси ҳолати устидан кузатувлар ҳар куни ҳафтасига 6 кун сутка давомида 3 марта (маҳаллий вақт билан соат 7:00, 13:00, 19:00 да) амалга оширилади. Кузатув пунктларида ҳаво намуналари аспиратор усулида олинади. Атмосфера ҳавоси ифлосланиш даражасининг кўрсаткичи — бу атмосфера ифлосланишининг комплекс индексидир (АИИ).\nШаҳар атмосфера ҳавоси ифлосланиш даражасини тавсифлаш учун стандарт интеграл кўрсаткич — атмосферанинг ифлосланиш индекси (АИИ)дан фойдаланилади, у бешта асосий ифлослантирувчи ингредиент (чанг, олтингугурт диоксиди, углерод оксиди (ис гази), азот диоксиди, азот оксиди) бўйича ҳисобланади. АИИнинг 5 баллдан кам қиймати паст ифлосланиш даражасига тўғри келади.\nҲавонинг ифлосланиш даражаси АИИ 0-4 бўлганда паст, АИИ 5-6 бўлганда ошган ва АИИ 7-14 бўлганда юқори, АИИ> 14 бўлганда энг юқори ҳисобланади.


..:: ISLOM.UZ ::.. - Зўрлик билан тортиб олиш ҳаром\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Зинокор зино қилаётганда мўмин бўлмас, ароқхўр ароқ ичаётганда мўмин бўлмас, ўғри ўғрилик қилаётганда мўмин бўлмас, талончи талон қилганда, одамлар унга кўзларини тикиб қараб қолганларида, у мўмин бўлмас», дедилар». Икки Шайх ривоят қилган.\nШарҳ: Ушбу ҳадиси шарифда мўминликка умуман мос келмайдиган баъзи ишлар ҳақида сўз бормоқда. Мўмин киши қилиши мутлақо мумкин бўлмаган баъзи ишлар ҳақида сўз бормоқда. Иймон билан бир жойда сўз бўлиши мумкин бўлмаган баъзи бир ишлар ҳақида сўз бормоқда.\nКелинг, ўша ишлар ҳақида қисқача мулоҳаза юритиб чиқайлик:\n1. «Зинокор зино қилаётганда мўмин бўлмас».\nЗино катта гуноҳдир. Бу гуноҳ энг юқори даражадаги хиёнатдир. Хиёнат, деганда, баъзи халқларга ўхшаб, умр йўлдошига хиёнатчини тушунилмайди Исломда.\nБалки, кенг маънодаги хиёнат: Аллоҳга, Расулга, дину диёнатга, жамиятга, келаж авлодларга, инсониятга, ўзига ва мўминлика хиёнат тушунилади.\nАллоҳни таниган одам зино қилмайди.\nРасулуллоҳ соллаллоҳу алайҳи васалламга умматман, деган одам зино қилмайди.\nДину диёнатим бор деган одам зино қилмайди.\nЎз жамиятимга содиқ аъзоман, деган одам зино қилмайди. Чунки, унинг бу иши у яшаб турган жамиятга зарар келтиради.\nКелажак авлодларга яхшилик қилмоқчи бўлган одам зино қилмайди. Чунки, зино наслнинг бузилишига олиб борадиган жиноятдир.\nИнсониятга яхшилик қилмоқчи бўлган инсон зино қилмайди. Чунки зино инсониятга зарар келтирадиган гуноҳдир.\nЎзига ўзи яхшилик қилмоқчи бўлган одам ҳам зино қилмайди. Чунки, зино зинокорни одамгарчиликдан чиқаради.\nМўминликдан умиди бор одам зино қилмайди. Чунки, зино иймонга зид нарсадир.\nУшбу ҳадиси шариф ҳам шунга далилдир. Ушбу иборани турлича тушуниш мумкин. Бу ишни қилган одам кофир бўладидан тортиб, энг осони, шу ишни қилаётган пайтида иймони чиқиб туради, дейишгача. Иймонли одам учун иймондан бир лаҳза ажрашдан кўра каттароқ мусибат йўқ.\n2. «Ароқхўр ароқ ичаётганда мўмин бўлмас».\nЗино ҳақида айтилган гапларни ароқхўрлик ҳақида ҳам айтиш мумкин. Ароқхўр, энг кам деганда, ароқ ичган пайтида ундан иймони чиқиб туради. Шунинг учун уламоларимиз, ароқ ичиб ўлиб қолган одамга жаноза ўқилмайди, чунки, у кофир кетган бўлади, дейишган.\nМаст ҳолда йиқилиб ёки бошқа сабабдан ўлган одамга, ўша ароқдан бошқа нарса сабабидан ўлган деган таъвийл билангина жаноза ўқишга рухсат берганлар.\n3. «Ўғри ўғрилик қилаётганда мўмин бўлмас».\nМўмин бўлса бировнинг нарсасини ўғирлармиди?! Ўғри учун бўладиган энг енгил ҳукм ҳам, ўғрилик қилаётганда ундан иймон чиқиб туради, деган ҳукмдир.\n4. «Талончи талон қилганда, одамлар унга кўзларини тикиб қараб қолганларида, у мўмин бўлмас».\nБировнинг молини зўрлик билан тортиб олиш ҳам энг катта гуноҳлардан. Бу иш ҳам мўминликка ҳеч тўғри келмайдиган иш. Бировнинг молу мулкини зўрлик билан, ноҳақдан тортиб олувчи киши ҳақидаги энг енгил ҳукм ҳам, ўша пайтда ундан иймон чиқиб турушидир. Шунинг учун ҳеч қачон ҳеч кимнинг заррача молини ҳам ноҳақдан олмаслик керак.\nИмом Бухорий Солим розияллоҳу анҳудан, у киши ўз отасидан қилган ривоятда Пайғамбар соллаллоҳу алайҳи васаллам: «Ким ердан ноҳақлик ила бир нарса олса, қиёмат куни етти қават ерга ютдирилур», деганлар.


Улуғбек Мирзаев: “Бизда дастлабки турларда яхшигина очко жамғариб олиш имконияти мавжуд” / CHAMPIONAT.asia\nУлуғбек Мирзаев: “Бизда дастлабки турларда яхшигина очко жамғариб олиш имконияти мавжуд”\n09 фев 10:41\nТеглар : Суперлига Бунёдкор Улуғбек Мирзаев\nЖорий йилда икки клубимз мавсумни қолган жамоаларга қараганда бироз эртароқ бошлади.\nБоиси, “Бунёдкор” ва “Локомотив” январь ойида ОЧЛ йўлланмаси учун баҳсларда иштирок этди. Эндиликда бу икки пойтахт клуби Суперлигада юқори ўринлар учун кураш олиб боради. “Қалдирғочлар” илк турда Термизга сафар қилади. Кейин эса “Машъал” пойтахтда қабул қилинади. Хўш, қуръа жамоага қандай қулайликларни олиб келди? Уй учрашувлари қаерда ўтказилади? Ушбу саволларга клуб бош директори Улуғбек Мирзаев батафсил жавоб бериб ўтди.\n“Тўғрисини айтсам, ҳозир стадионимизда майсани таъмирлаш ишлари кетаётгани учун 8-рақамли жамоа биринчи, иккинчи турларни сафарда ўтказиши кўзда тутилганди. Шундай бўлсада, мавсумни барибир сафарда бошлаймиз. Эртага ПФЛдан учрашувни қайси санада ўтказишимизни сўраб, аниқлаштириб оламиз. Чунки, Термизга авиачипталарни олдиндан буюртма қилиб қўйиш масаласини ҳал қилишимиз керак. Тақвимга кўра, еттинчи тургача бизда узоқ сафарлар бўлмас экан. Ўз майдонимизда “Машъал”, “Қўқон-1912” билан ўйнаймиз. Сафарда “Локомотив”, “Пахтакор”, АГМКга қарши майдонга чиқамиз. Яъни барча учрашувларимизни Тошкент ҳудудида ўтказамиз. Еттинчи турга келиб Андижон шаҳрига сафар уюштирамиз. Бу ҳам жамоага мавсумни осонроқ бошлаб олиш имконини беради. Қуръа жуда яхши келди. Кетма-кет кучли жамоалар билан мавсумни бошлаб очко йўқотишимиз эҳтимоли кам. Дастлабки турларда бемалол очколар жамғариб олишимиз мумкин. Ўтган йили биринчи даврада сафарда “Сурхон”га ютқазган эдик. Жамоамиз энди шаклланаётган эди. Ҳозирга келиб таркиб анча мукаммал кўринишга келди. Бир нечта тажрибали футболчилар келиб қўшилди. Ўйлайманки, бу гал аввалгидек очко йўқотишлар бўлмайди”, - деди “Бунёдкор” жамоаси бош директори.\nCoca Cola Суперлига. "Навбаҳор" - "Насаф" 0:0 (матнли трансляция) 49\n"Тезкор студия". "Навбаҳор" - "Насаф" учрашувида ким ютади? Терма жамоа мураббийи ойлиги 3 миллион сўм? 20


70 ЁШГА КИРГАН ШОИРНИНГ ЎЗБЕКИСТОНДА ТАЪҚИҚЛАНИШИГА 7 САБАБ « Ўзбекистон Халқ Ҳаракати\n70 ЁШГА КИРГАН ШОИРНИНГ ЎЗБЕКИСТОНДА ТАЪҚИҚЛАНИШИГА 7 САБАБ\n02 December 2019 - 7:00\n(Устоз Муҳаммад Солиҳнинг 70 йиллигига бағишланади)\nҲар юртда эл кўнглидаги “изтироб сурати”ни чизган шоирлар эъзозланади. Нега Ўзбекистонда бундай эмас?\nАхир “биз ҳеч кимдан кам эмас”дик-ку.\nАслида “Бориб келдим қишлоққа, тўйиб келдим пишлоққа” қабилида шеър ёзиб юрган, ҳаётидан мамнун қофиябозлар бу юртда ҳам эъзозда.\nҲеч бўлмаганда, уларга байрамлар олдидан атрофлардагиларни жўштириш учун “Ой Ватаним, бой Ватаним” қабилида шеър “заказ” қилиш мумкин. Бунақа шеърлар бир кун яшайди, кейин ўлади.\nЎлик шеърлар, ўлик китоблар мудроқларни уйғотолмайди. Буни яхши англаган Муҳаммад Солиҳ бу ҳақда шеър ҳам ёзган:\n“Ҳеч қачон ўлолмас\nАсли ўлик бўлган китоблар!..\nЁндирмаса бўлмас шу сабаб…”\nБу шеърни шоир 1978 йили жадид боболаримиз китоблари ҳақида ёзган эди. Не тонгки, бугунги Ўзбекистонда Муҳаммад Солиҳ таълиф этган китоблар ҳам “кўммаса бўлмайдиган, ёндирмаса бўлмайдиган тирик китоблар” рўйхатидан жой олган.\nБутун Туркистон аҳли ўз мутафаккири деб биладиган шоир асарларини шу кунда Ўзбекистондаги китоб дўконларидан топиш у ёқда турсин, мамлакат чегарасидан ўтказиш ҳам жиноят ҳисобланади.\nТирик китоблар мудроқ қалбларни уйғотиши, зулм ва мутеъликка қарши оёқлантириш мумкин. Бу тақиқнинг илк сабабидир.\nШоир одамларни қандай уйғотади?\nЭнг аввало, “алла”ларнинг ёлғонлигини фош қилиш орқали. Фольклори бой бу ўлкада “алла”дан кўпи борми?\n“Ўйнашмагин арбоб билан, арбоб урар ҳар боб билан”, “Оч қорним – тинч қулоғим”, “Отангни ўлдирганга онангни бер”, “Эгилган бошни қилич кесмас”, “Ўнг юзингга урсалар, чап юзингни тут”, “Қўшнинг кўр бўлса, кўзингни қис”…\nЭски замонлардаги киноявор мазмунини йўқотиб, яланғоч шиорга айланиб қолган бу каби “алла”ларнинг сон-саноғи йўқ. Ғафлат гирдобига отувчи бу “қадрият”лар эл хайрига эмаслигини билган шоир шеърхонга альтернатив йўл таклиф қилади:\n“Замон сенга боқмаса гар, сен ҳам боқма замонга\nБир одамнинг ҳаётига етиб ортар ўша ҳам”.\nБу сас аллачиларни саросимага солади. Ахир кўп ўтмай хўжайинлари бўлмиш Дев келиб, қурбонлар ичидан тановул қилиш учун дўмбоқ-дўмбоқларини танлай бошлаган пайтда одамлар ширин уйқуда бўлишлари керак. Шу важдан улар ораларида ўз ишларига халақит берадиган “оромбузар қора куч” бўлишини истамайдилар. Шоирнинг исталмаган шахслар рўйхатининг бошида туришига яна бир сабаб будир.\n“Оромбузар қора кучлар”дан қўрқадиган аллачилар ҳаловатини қочирадиган ҳолатлардан яна бири уйғонган одамларнинг уларни таниб қолишидир. Ўз биродарларини Девга пешкаш чекадиган бу махлуқларни атрофдагиларга танитиб қўядиган, уларнинг суратини аллегорик тасвирлар билан чизиб бера оладиган санъаткор албатта хатарли. Уларни хавотирга солган тасвирлардан бири будир:\n“Думи кесик бечора ит,\nМен сенга ачинаман холос.\nҲолингга йиғламоқ учун\nЛекин у йўқ-ку…\nҲаммаси ҳайвонот боғида.\nДуми кесик бечора ит,\nНимани ликиллатасан энди?”.\nБу махлуқларнинг хавотир манбаи суякни бўлишиш эҳтимоли эмас. Шундай бўлсайди, улар бу тақсимга жон-жон деб рози бўлардилар. Шоир эса суякни рад қилибгина қолмай, суякка шерик бўлиш илинжида тамшанаётган бошқа таъмагирларга ҳам танбеҳ беради:\nШундай Ватанинг бўлатуриб,\nҚурол йўқ қўлингда.\nШоир “суяк”нинг (бу суяк ҳашаматли сарой, алламбало мошин, турли-турли емак ва киймак имтиёзи шаклида бўлиши мумкин) Оллоҳ таоло тафаккур билан сийлаган одам боласи учун ягона лаззат манбаи эмаслигини урғулашга уринади:\n“Лаззатнинг хили кўп” деганда\nКўзлари ёғ босган мечкайнинг\nТаомга муҳаббатини эмас,\nҲирсдан эриб кетган банданинг\nСассиқ тушларини эмас,\nГўдак манглайига тўппонча тираб\nОлган завқ-шавқин ҳам айтмайман.\nҒалати қувончни айтмоқчиман мен:\nЗолим портрети ёнса гулханда.\nЗулм сўзини луғат танийдиган олимлар “бир нарсани ўз ўрнига қўймаслик, бировнинг ҳақини адо этмаслик” дея таржима қилишади. Оллоҳ учун севимсиз бўлган золимнинг портрети ёнишидан завқ оладиган шоир аллачилар наздида, табиийки, тадҳишчи (террорчи)дир.\nБунақаларни мамлакатга киритиш у ёқда турсин, ҳатто яқинлаштирмаслик керак. Минг эҳтиром билан тўрга осилган портретнинг ёнишини истаган, устига устак, тасвирдаги шахснинг золим эканини фош қилиб қўядиган шаккокка кимнинг ҳам кўзи учиб турибди?\n“Бизда-чи, ўғри йўқ. Мабодо оссак/, Ҳурмат тахтасига осамиз, Вертер”, дея киноя қилган ҳам шу шоир эмасмиди?..\nКоньюнктура либосига бурканган аллачилар “фалон мамлакатни ранжитиб қўймайлик, писмадон давлат биздан хафа бўлиб қолмасин” деган баҳоналар билан халқни алдашга уринишади ва буни миллатимизга азалдан хос бўлган “андишалилик” билан оқлашга ҳаракат қилишади. Лекин зикр этаётганлари Девлар элу юртимизнинг дўсти эмас, билъакс, душманидир. Шулар эмасмиди ўлкамизни босиб олган, мунавварларимизни қирган, бойликларимизни талаган?\nДўст ва ё мазлумни ранжитмаслик учун жим туришни андиша дейиш мумкиндир балки, лекин душман ва ё золимни беҳузур қилмаслик учун сукут сақлаш бориб турган қўрқоқликдир.\n“Андишанинг отини қўрқоқ қўйиш” нақадар инсофсизлик бўлса, қўрқоқнинг отини андиша қўйиш ҳам шу қадар инсофсизликдир.\nБуни тушунган шоир ташбеҳу истиоралар воситаси ила биродарини золим ва босқинчига қарши “оғиз очиш”га даъват этади:\nРоппа-роса минг йилдан буён\nРўза тутиб оғиз очмаган ҳамон\nТурк саркардаси – Тиёншон.\nМинг йил давомида у емаган нон,\nУнинг насибаси – минг йиллик увол –\nТузга тўлиб бораётган туздон – Орол.\nСаркарданинг гўзал қизи ўтлоқда\nОқ илонни босиб, деганида “Вой!”\nЧиққан товуш, кумушранг халқа – Ой!\nЎтлоққа шитирлаб сингиб бораётган,\nБебахт Осиёдан қочаётган мангу\nБу оқ илон, муқаддас илон – Аму…\nЯна ”Вой” дема қиз. Етар битта Ой.\nОғзинг очма гўзал, этма овоза.\nФақат отангга айт: оғзини очсин – Тугади рўза.\nТуркистон энди сукунатини бузиши кераклиги ва ўз эрки учун кураш бошлаш замони келганини айтаяпти шоир.\nБу чақириқни эшитиб, “туземец”нинг ўз ҳақини талаб қила бошлашидан чўчиган мустамлакачиларгина эмас, унинг қаҳридан “андиша қилган” маҳаллий вассаллар ҳам беҳузур бўла бошладилар ХХ асрнинг 80-йилларида. Шу сабабдан улар бугун ҳам бу ҳақиқатларни англаб етмаган, мудроқ мардум орасида шоир саси юксалишини истамайдилар\n“Бу шоир фақат қандай яшамаслик кераклиги ҳақидагина шеърлар ёзганми ёки қандай бўлиш кераклиги ҳақида ҳам манзумалари борми?” дерсиз. Табиийки, бор. Мана улардан бири:\n“Эрк – унинг шаффоф уйи.\nДеворлари шишадан тикилган\nҲатто ўзи ечинса\nЮлдузлардан тортиниб ечинар ҳар гал”.\nҲаёнинг энг гўзали Яратувчининг олдидаги ҳаёдир. Холиқдан ҳаё қилган киши ўз-ўзидан халқдан ҳам ҳаё қилади. Ўғрилик қилмайди, каззоблик қилмайди, порахўрлик қилмайди, зулм қилмайди… Қисқаси, инсон деган шарафли номга муносиб бўлади. Оллоҳдан ҳаё қилган киши “қаноатли азизу қаноатсиз залил” (ҳадис) эканини яхши билади, таъмадан холи бўлади, Деву Аждарлардан иона кутмайди:\nЎз сочимдан тўқиб оламан чакмон,\nСуягимдан ясайман пичоқ сопини.\nМен соямни тўшаб ухлаяжакман,\nСоя ухлаяжак мени ёпиниб…\nЮрак нима дейди, билмадим, лекин\nШахсан мен шунақа яшамоқчиман.\nУмримдан – бор роҳат, бор соя-салқин –\nҲаммасини юлиб ташламоқчиман.\nВа бу яратилган жазирамада\nЎткир ҳақ қуёши қолажакдир тоқ,\nТоки насиб этсин менга бир марта\nУмр эмас, ҳақиқат учун йиғламоқ.\nБу сўзлар роҳатпараст аллачига ёқмайди албатта. Шундан келиб чиққан ҳолда, бу мисраларни ҳайқираётган шоирнинг юртга қайтишини истамайди, ҳатто у давр шеъриятида катта бурилиш ясаган, таъбир жоиз бўлса, миллий адабиётда мактаб яратган бўлса ҳам.\nАллачиларни қўрқитаётган сабабларнинг энг каттаси эса шоирнинг муҳташам поэтик шуур ва мўъмин фаросатига соҳиб бўлишидир. Бундай фаросатга эга киши иймонини шайтонга сотган касларни неча фарсаҳ наридан танийди. Бундай одам инаётган нусратни ҳам, хусронни ҳам ҳис қилади. Ҳис қилибгина қолмай, бундан атрофдагиларни ҳам огоҳлантиради:\n“Ногоҳ пастга тушар булутлар,\nЮрар тегай-тегай деб ерга,\nНафасидан ўчади ўтлар,\nИнсоният ботади терга.\nЎпка гуё қовжираб сихда,\nКичраяди улкан юраклар,\nБир зарб билан қоқилган михдай\nЕрга ботиб кетар тераклар.\nТози итлар каби ер искаб,\nҚотиб қолар булутлар бирдан,\nКейин қаттиқ увлашар кўкка:\n“Дин ҳидлари келмоқда ердан!”\nШоир айтганидай, виждонлар тарафдир. Фитрати булғанмаган виждонлар Ҳақдан тарафдир. Улар ҳар доим Намруд оташига чўп элтаётган қарғанинг эмас, балки томчи сув элтаётган чумолининг ёнидадирлар.\nТутган сафлари боис уларга аллачилар томонидан “исёнчи”, “осойишталикни кўролмайдиган бадбин”, “тахтпараст”, “тадҳишчи” ва ҳатто “хоин” ёрлиқлари ёпиштирсалар ҳам улар йўлларидан қайтмайдилар.\nАслида аллачилар ҳар қанақа исёну хаосга қарши эмаслар. Ҳатто буни санъатни ҳаракатлантирувчи куч, деб биладилар.\nУларни энг севинтирган исён эса шайтоннинг ёнида туриб, Яратганга нисбатан туғёнга тушишдир. Бунақа исён уларнинг ишини осонлаштиради, одамларни ўзларига бўйсундириш, истаган кўйга солиш, ҳою ҳавас ботқоғига ботириш, зиллат кўчасига йўллаш имконини яратади. Бунинг аксини таъкидлаётган шоир эса, табиийки, ёқтирилмаган шахсга айланади.\nСўз якунида айтарим: аслида устоз шоир Муҳаммад Солиҳ асарларининг ватанида тақиқланишига 7 эмас, унинг шеърлари мисолида 70 сабаб, балки 700 сабабни ҳам келтириш мумкин эди. Аммо Интернет даври ўқувчисининг тоқатини (аниқроғи, тоқатсизлигини) ҳисобга олиб, сўзни мухтасар қилдим.\nТилагим – 150 йил мустамлакачи Толиҳлар (ёмон амал қилувчи кишилар), яна 25 йил маҳаллий Толиҳлар китоблари мажбурлаб ўқитилган юртда Солиҳлар (яхши амал қилувчи кишилар) китобларини ўқишга тез кунларда имкон туғилсин.\nАбдулҳаким Ҳусайн (Ҳакимжон Ҳусанов)


Лола навбатдаги клипининг премьерасини мухлислар белгилаган санада ўтказадиган бўлди » PopCorn.uz - Шоу Бизнес олами хақиқати\nЛола навбатдаги клипининг премьерасини мухлислар белгилаган санада ўтказадиган бўлди\nСана: 07.09.2016 1316 қайноқ\nЭстрадамиз юлдузи, латофатли Лола куни кеча инстаграм ижтимоий тармоғи орқали “Хабар ол” клипининг монтаж ишлари якунланганлиги ҳақида хабар берди. Шу билан бирга у мазкур видеоклипнинг премьера қилинадиган санасини мухлислар билан бирга белгилашга киришди.\n"“Хабар ол” клипининг монтаж ишлари якунланди. Уни қарши олишга тайёрмисиз? Келинг, премьера кунини белгилаймиз" - дея кузатувчиларига мурожаат қилди. Хонандани кузатиб бораётган мухлисларнинг аксарияти ушбу премьерани 9-сентябрда амалга оширишни таклиф қилди.\nЛола уларнинг таклифидан келиб чиқиб, “Хабар ол” таронаси учун ишланган клипни айнан мухлислар белгилаган санада ўтказишини маълум қилди. Демак, премьера яқин. Хонанда айтиб ўтганидек, сиз уни қарши олишга тайёрмисиз?


жиддий муаммоларни келтириб чиқармайдими?\nҚАРИЙБ 30 ЙИЛЛИК\n"Давлат тили ҳақида"ги Ўзбекистон Республикасининг қонуни қабул қилинганидан буён орадан салкам ўттиз йил вақт ўтди. Ушбу қонун ижросини сарҳисоб қилиш вақти етмадими?\nБалки қайсидир давра ёки гуруҳда бундай "сарҳисоб"га қўл урилгандир. Аммо натижалар ва хулосаларни кичик сарлавҳадаги қўштирноққа олинган сўзнинг мазмун ва моҳияти билан изоҳлаш лозим. Дарҳақиқат, қонун қабул қилингандан сўнг унинг ижроси билан боғлиқ натижалардан кўнглингиз тўляптими?\nБу саволга турлича жавоб олишингиз мумкин. Хусусан, "кўнгли тўлаётганлар" она тилимиз тақдири учун бефарқ кимсалар, "кўнгли тўлмаётганлар"ни тилимиз жонкуярлари, деб аташ мумкиндир. Очиғи, бугун оммавий ахборот воситалари маънавиятимиз ва маърифатимиз кўзгуси бўлган ушбу қонун ижросининг бош механизми сифатида кўзга ташланмаяпти.\nФикр юритаётган қонуннинг ҳар бир моддасида она тилимизнинг давлат аҳамиятига молик моҳияти ва мазмуни алоҳида уқтирилган. Ортда қолган салкам ўттиз йиллик даврга назар соладиган бўлсак, негадир амалга оширилган ишлар, режалаштирилаётган тадбирлар йўналишидан кўнгил тўлмайди. Чунки аллақачон ҳам оғзаки, ҳам ёзма муносабатда асосий роль ўйнаши керак бўлган давлат тилимиз ҳамон ўзга тиллар соясида қолиб кетяпти.\n— Бизга юқори ташкилотлардан келадиган хат ва буйруқларнинг саксон фоизи рус тилида битилган бўлади, — дейди қарийб минг киши хизмат қиладиган давлат корхонасида иш юритувчи бўлиб ишлайдиган ходим. — Бизда ишлайдиганларнинг асосий қисми ёшлардан иборат. Уларнинг кўпчилиги хорижий тил сифатида рус тилидан кўра инглиз тилини кўпроқ ўзлаштирган. Бу ёшларга юқоридан келган ҳужжатни тушунтириш учун, аввал, она тилимизга таржима қилишимиз керак.\nОила ва таълим тизимида чет тили, хусусан, инглиз тилини ўрганишга бўлган ҳаракат ва эҳтиёж кучайиб бораётганлигини қўллаб-қувватлаш керак. Негаки, бу тил бугун "жаҳоннинг калити"га айланганлигини тан олайлик. Аммо, она тилимиз-чи? У қалбимиз калити эмасми? Нега тилимизнинг бой маънавий имкониятларидан фойдаланиб, уни янада такомиллаштириш чораларини кўрмаяпмиз? Бугунги кунда мамлакатимизда давлат тили ўзаро муомала-муносабат, қўполроқ қилиб айтганда, кўча тилига айланяптими? "Кўча тили"да турли лаҳжа ва шевалар қоришиб, шундай "каша" тил яратиляптики, уни қўлламасак, хоразмлик андижонликни, тошкентлик бухороликни тушунмай қолмоқда. Бунга қўшимча қилиб хорижий тиллардан кириб келаётган "жаргон"ларни ҳисобга оладиган бўлсак, тилимизнинг "бойиши" янада тезлашиб бораётганлигининг гувоҳи бўламиз. Мамлакатимизда давлат тилини жорий этиш тартиби эътибордан четда қолмоқда.\nБу савол аллақачон она тилимиз жонкуярлари томонидан ўртага ташланиб келинмоқда. Бироқ давлат тили ҳақидаги қонун ижроси билан боғлиқ шов-шувлар, ҳайбаракаллачиликлар бундай ижтимоий муаммо ижросига бўлган ватанпарварлик муносабатларини босиб кетмоқда.\nҲамиша истаган минбардан туриб, она тилимизга давлат тили мақоми берилганлигини қайта-қайта таъкидлашдан чарчамаймиз. Аслида нима ўзгарди? Бозор, гавжум жойлар, кўчалардаги реклама-билдирув жиҳозларига эътибор берганмисиз? Самарқанддаги бундай реклама ашёларининг учдан икки қисми давлат тилида эмас. Рус тили реклама жабҳасида яна ўз "бўйи"ни кўрсата бошлади. Бундан ташқари дўкон, умумий овқатланиш шохобчалари, ҳатто хусусий таълим муассасаларида ҳам рус ва инглиз тиллардаги рекламаларга кўзингиз тушади. Табиийки, бу ташкилотларда иш юритиш ҳам давлат тилида олиб борилмайди.\nЯқинда танишларимдан бири хусусий корхонага ишга кириш учун мурожаат этганида иш юритувчи ундан аризани рус тилида ёзишни талаб қилибди. Сабаби аён: бошлиқ маҳаллий миллат вакили бўлса-да, таълимнинг барча босқичларини рус тилида ўтган экан. Демак, бу тоифадаги раҳбарлар учун ёзиладиган барча ҳужжатлар рус тилида битилиши керак — шундай эмасми?\nАксарият ташкилотлар (мулкчилик шаклидан қатъи назар)да иш юритиш яна эски усулда — рус тилида олиб бориляпти. Сабаби билан қизиқсангиз, юқоридан келаётган расмий ҳужжатларнинг аксарияти рус тилида эканлигини рўкач қилишади. Ҳатто, ана шу ҳужжатларнинг мазмун-моҳиятини тушунмасдан кўчириб, қуйи ташкилотларга жўнатиш билан машғул бўлган маҳкамалар ҳам йўқ эмас. Қуйи ташкилотда рус тилида битилган ҳужжатни қўлига олган ходим бу тилни яхши билмаса... урди худо деяверинг!\n23.06.2018 292 № 48 Адабиёт


Биринчи ўқиш куни "Мустақиллик дарси" билан бошланди\nОҳангарон туманидаги барча умумтаълим мактабларида янги - 2019-2020 ўқув йилининг бошланиши муносабати билан тантанали сафланиш бўлиб ўтди.\nЎзбекистон ҳукумати делегациясининг Хитойга ташрифи\nЎзбекистон ва Хитой давлат раҳбарларининг келишувига мувофиқ Ўзбекистон Республикаси Бош вазири А.Арипов бошчилигидаги делегация ХХРга ташриф буюрди.\nЎзбекистон Республикаси Президенти Шавкат Мирзиёевнинг фармонларига мувофиқ, мустақиллигимизнинг 28 йиллиги арафасида бир гуруҳ юртдошларимиз ва мамлакатимиз билан самарали ҳамкорлик қилиб келаётган хорижликлар фахрий унвонлар, орден ва медаллар билан тақдирланган эди.\n"Оҳангаронда ишлаб чиқарилган" ёрлиғи остида!\nЖорий йилги Истиқлол айёмини оҳангаронликлар ўзгача кўтаринкилик, бунёдкорликлар билан қаршилашмоқда.\nМустақиллигининг 28 йиллиги муносабати бир гуруҳ ходимлар мукофотланди\nХабарингиз бор, Ўзбекистон Республикаси давлат мустақиллигининг йигирма саккиз йиллиги муносабати билан Президент Фармонига кўра фан, таълим, соғлиқни сақлаш, адабиёт, маданият ва санъат соҳалари ходимларининг бир гуруҳи мукофотланган эди.\nБўка туманида байромона кайфият ҳукмрон\nМаҳмудхўжа Беҳбудий бобомиз айтганидек дунё иморатлари ичида энг улуғи мактабдир. Чунки у ерда эртамиз эгалари камолга етади. Туманимиз ҳудудидаги 1-, 7-, 28-мактаблар инвестиция дастурига киритилган эди. Бир қанча вақт ичида дастурга киритилган мактаблар мукаммал таъмирланиб, замонавий жиҳозланиб, гўзал қиёфага кирди.\n125 ўринли янги 7-боғчанинг тантанали очилиш маросими бўлиб ўтмоқда\n1963 йилда қурилган эски боғча биноси 2 млрд. 800 млн. сўм маблағ эвазига кўркам, замонавий қиёфага кирди. Бугун бу ерда болажонларнинг замон талаблари асосида таълим-тарбия олишлари учун барча шароитлар муҳайё.\n“Фазилат” кутубхонаси очилди\nТошкент вилояти Бўка туманидаги 27-мактаб ўқувчиси, ёш шоира Фазилат Ёқубованинг “Фазилат” кутубхонаси фойдаланишга топширилди.\nЭрон Элчиси билан учрашув\n2019 йилнинг 29 август куни Ўзбекистон Республикаси Ташқи ишлар вазири Абдулазиз Камилов мамлакатимизда дипломатик фаолиятини якунлаётган Эрон Ислом Республикасининг Фавқулодда ва Мухтор Элчиси Баҳман Оғорозий Дўрмонийни қабул қилди.\nСаҳифалар: Орқага 1 ... 287 288 289 290 291 ... 576 Олдинга Барчаси


Фаолиятимиз ҳақида қисқа маълумот – AO "O'ZLITINEFTGAZ"\nHome/Компания ҳақида/Фаолиятимиз ҳақида қисқа маълумот\n«O’ZLITINEFTGAZ» акциядорлик жамияти – Ўзбекистон нефт-газ тармоғи объектларини қуриш ва углеводород хом ашёси конларини жиҳозлаш ва ишлаб чиқишни комплекс илмий-лойиҳалаш йўналишини таъминловчи Ўзбекистон нефт-газ саноати илмий-тадқиқот ва лойиҳалаш институти асосий тармоғидир. Институт ЎртаОсиёгазИТИ, ЎртаОсиёнефтЛИТИ, Ўзгипрогаз, ЎЗгазИТИ, Нефтгазқурилишлойиҳа ва “Ўзбекнефтгазгеология” ИГБ ОМЭ собиқ илмий ва лойиҳа ташкилотлари асосида ташкил топди.\nҲозирги кунда «O’ZLITINEFTGAZ» АЖ – республика нефтгаз тармоғи илмий-лойиҳа вазифаларини ечиш бўйича илмий ходимлар ва мутахассисларнинг юқори илмий-техникавий салоҳиятини ва бой тажрибасини бирлаштирган йирик марказдир. «O’ZLITINEFTGAZ» АЖда 498 нафар муҳандис-техник ходимлар, шулардан 4 фан докторлари, 12 фан номзодлари фаолият юритадилар. Охирги 12 йил давомида жамият томонидан 35 патент ва муаллифлимк гувоҳномалари, шу билан бирга ЭҲМ учун дастур ишлаб чиқилишига – 11 муаллифлик гувоҳномалари олинди. Барча дастурлар ва 12 патентлар жорий қилинди ва уларни жорий этиш давом этмоқда. Жорий этишдан тасдиқланган иқтисодий самара таъминан 10 млрд. сўмни ташкил қилади. 2010 йилда «O’ZLITINEFTGAZ» АЖ Ўзбекистон Республикаси Давлат патент бошқармаси томонидан ўтказилган танловда ЭҲМ учун ишлаб чиқилган дастурига учинчи ўрин муносиб берилди ва рағбатлантирувчи мукофот билан тақдирланди.\n«O’ZLITINEFTGAZ» АЖ ISO 9001:2000 бўйича сифат менежменти тизимига TÜVCERT халқаро органининг Сертификатини 2005 йилда олган биринчи Ўрта Осиё ўлкаси илмий ва лойиҳалаш ташкилоти ҳисобланади.\nЖорий қилинган TÜV SERT сифат менежменти тизими ISO 9001:2008 халқаро стандартига мувофиқлигига қайта сертификатлаштирилган.\nФаолият сифат доирасида қабул қилинган Сиёсатда ифодаланганидек, буюртмачилар талабларини максимал равишда қониқтирадиган рақобатбардош, юқори сифатли илмий-техникавий ва лойиҳа маҳсулотлари ва хизматларини яратишга қаратилган.\n«O’ZLITINEFTGAZ» АЖ Ўзбекистон – Хитой газ қувури лойиҳасини реализация қилишда фаол иштироки учун фахрий ёрлиқ билан мукофотланган.\nЖаҳонда иккинчи қуввати бўйича 50 МПа ҳисобланган ҳайдовчи компрессор станциясининг қурилишига лойиҳа ҳужжати ишлаб чиқилган.\nАО «O`ZLITINEFTGAZ» ИНВЕСТИЦИОН САЛОХИЯТИ (pdf 72,3 мб.)


Home icon Бош саҳифа»Адабиётшунослик»Она фидоийлиги ҳақида бир асар\nXIX аср охири ўзбек маърифатпарварлик адабиётининг бир қисмини хотиралар ташкил этади. Н.Остроумов илтимоси билан ёзилган ва “Туркистон вилоятининг газети”да босилган хотиралар шу асар ҳаёти ва турмуш тарзи, зиддиятлари, муаммолари ва шу муаммоларни ҳал этишдаги изланишларнинг бадиий ифода этилганлиги билан ахамиятлидир.\nМаълумки, муҳаррир Н.Остроумов мустамлака сиёсатини қўлловчи мақолаларни газетада босишга ҳаракат қиларди. Лекин шунга қарамай, кўплаб маърифатпарварлар қатори Ибн Яминбек хотирасида ҳам ўз даври учун долзарб муаммоларни кўтариб чиқишга уринган.\nАйниқса, мазкур хотирадаги она образи, унинг меҳру муҳаббат; ва фидоийлиги мавзуи ўша даврда кўплаб шоирлар куйиниб сўзлата маънавий таназзул пайтида, айниқса аҳамиятли эди.\nАсардаги воқеа шундан иборатки, Пўлатхон Худоёрхоннинг ва унинг акаларининг бирон ўғлини қолдирмай ҳаммасини қириш ниятида, шу қадар жаҳолатга минганки, хатто бешикдаги гўдакни хам ўзига душман деб билган. Ибн Яминбекни унинг онаси Моҳбегим ойим бу ходисалардан хабар топгани заҳоти яширишга ҳаракат қилган.\nПўлатхон қаҳр ва алам билан таъқиб этади. Қўқондан чиқаётган ҳар бир ароба текширилади, махсус аёллар шаҳардаги ҳар бир хонадонни ичкарисига кириб тинтув ўтказадилар, жарчилар Худоёрхон фарзандларини уйида яширганлар ҳам қатл этилиши ҳақидаги фармонларни тарқатадилар.\nШундай шароитда Моҳбегим ойим тадбиркорлик билан олиб борган ҳаракати туфайли фарзандини ўлимдан сақлаб қолади.\nКечагина зару зеварларга бурканган аёл фарзандини сақлаб қолиш учун чалма-чуваллар орасида, мозордаги бўш қабр ичида ва ўрада бир неча ой яшашга мажбур бўлади, қуруқ нон ва сувга қаноат этади. Ва фарзандини ом он сақлашга эришади.\nМазкур асар она фидоийлигинининг улуғланиши билан аҳамиятлидир.


2 февралга ўтар кечаси Европанинг асосий лигаларида қишки трансферлар даричаси ёпилди. Бу сафарги қишки трансферлар одатдагидан ҳам зерикалироқ ўтди - пандемия клублар иқтисодиётига жиддий зарар етказгани кўриниб қолди. Сўнгги кунда ҳам асосан инглиз клублари фаол бўлишди - кўп ҳолатларда ижара шартномалари тузилди.\nБозордаги энг фаол клублардан бири «Ливерпуль» бўлди. Мерсисайдликларнинг марказий ҳимоясида Виржийл ван Дейк ва Гомес ортидан Жоэл Матип ҳам жароҳат олиб, мавсум якунига қадар сафдан чиққани туфайли сўнгги кунда клуб ушбу чизиқни кучайтириш учун ҳаракат қилди. Натижада, клубга Чемпионшипдан - «Престон» ҳимоячиси Бен Дэвис ва Бундеслигадан «Шальке» аъзоси Озан Кабак келиб қўшилди. 25 ёшли англиялик футболчи трансфери клубга 2,25 млн еврога тушди. Ҳали Премьер Лигада бирорта ўйин ўтказмаган бу футболчи янги клубида 28-рақамли футболкада тўп суради.\nТуркиялик ҳимоячи эса мавсум якунига қадар ижарага олинди, ёзда мерсисайдликлар ушбу футболчининг трансфер ҳуқуқини тўлиқ сотиб олиши мумкин бўлади - тахминий баҳо 30 миллион евро атрофида.\n«Ливерпуль» сўнгги кунда «Селтик»дан 19 ёшли дарвозабон Лиам Хьюзни таркибга қўшиб олди, шунингдек, «Унион»да ижарада бўлган Лорис Кариус клубга қайтди.\nТаркибни эса икки футболчи тарк этди - ўтган қишки трансферлар ойнасида «Ред Булл»дан сотиб олинган япониялик ҳужумчи Такуми Минамино асосий таркибдан ўрин ололмагач, «Саутҳемптон»га мавсум якунига қадар ижарага берилди. Шунингдек, ҳимоячи Сепп ван дер Берг Бен Дэвиснинг собиқ жамоаси «Престон»га ижарага жўнатилди.\nЛондонликлар клуби сўнгги кунда таркибни «тозалаш» билан банд бўлди. Микель Артетанинг режаларидан ўрин олмаган футболчиларнинг бир қанчасига янги клуб топилди.\nУнаи Эмери даврида жамоанинг асосий етакчиларидан бири бўлган таянч яримҳимоячиси Энзли Мейтленд-Найлз сўнгги лаҳзаларда «Вест Бромвич»га мавсум якунига қадар ижарага берилди. У жорий мавсумда «канонирлар» учун 21 ўйин ўтказган ва бир голли узатма муаллифи бўлган.\n21 ёшли яримҳимоячи Жозеф Уиллокни эса «Ньюкасл» ярим йилга ижарага олди, ушбу футболчи жорий мавсумда барча турнирлар доирасида 17 ўйинда майдонга тушиб, 3 гол урган ва 3 голга узатма берганди.\nГерманиялик ҳимоячи Шкодран Мустафи билан эса шартнома бекор қилинди, 28 ёшли футболчи фаолиятини «Шальке»да давом эттиради. Ушбу ҳимоячи жорий мавсумда лондонликлар клуби сафида жами 9 ўйинда иштирок этиб, икки марта сариқ карточка олганди. Бунга қадар «Арсенал»нинг яна бир ҳимоячиси Сеад Колашинац «Шальке»га ўтганди.\nКлубнинг яна бир вингери Рис Нелсон «Валенсия»га ўтишга яқин эди, аммо испанлар клубида легионерлар учун лимит тўлиб қолгани туфайли бу трансфер барбод бўлди. «Кўршапалаклар» сўнгги кунда Кутроне ва Ферронинг трансферини расмийлаштиришган.\nКарло Анчелотти бошқарувидаги жамоа сўнгги кунда «Ювентус»дан Сами Хедирани таркибга қўшиб олиши кутилганди. Аммо клуб «Саутҳемптон»га ўтиши кутилган ҳужумчи Жошуа Кингни сафига қўшиб олди. Эркин агент сифатида келган 29 ёшли норвегиялик футболчи билан мавсум якунига қадар шартнома тузилган. 2020/21 йилги мавсумда Кинг «Борнмут» билан чемпионшипда 14 ўйинда майдонга тушиб, 3 гол урган ва 2 голга узатма берган.\nКлуб шунингдек, «Интер»дан Иван Перишични харид қилиши мумкин эди, аммо бу трансфер амалга ошмай қолди.\n«Эвертон» туркиялик яримҳимоячи Женк Тўсинни «Бешиктош»га қайтарди - футболчи мавсумнинг қолган қисмини ижара асосида ўтказади.\n«Ирислар» ҳимоячиси Жонжо Кенни эса фаолиятини «Селтик»да давом эттирадиган бўлди.\nАПЛнинг бошқа клублари\n«Вест Бромвич» «Сельта»дан туркиялик яримҳимоячи Окая Йокушлуни ҳам ижарага олди, «Саутҳемптон» ҳужумчиси Шейн Лонг «Борнмут»га ўтди, «Тоттенҳэм» «Бенфика»га Жедсон Фернандешни қайтарди, португаллар уни «Галатасарой»га ижарага бериб юборишди. «Тоттенҳэм»нинг захира дарвозабони Пауло Гассанига «Эльче»га ижарага берилди, «Фулҳем» «Бордо»дан Жош Майяни 10 млн еврога сотиб олди, «Уотфорд» Деннис Бергкампнинг ўғли, 22 ёшли Митчел Деннис Бергкампни ва Маурисио Почеттинонинг ўғли, 19 ёшли кичик Маурисио Почеттинони ўз сафига қўшиб олди.\nДеле Алли эса баҳорни Жозе Моуриньо билан ўтказадиган бўлди – уни Парижга, Маурисио Почеттинонинг олдига қўйиб юборишмади. Лондонга қайтиши кутилган Кристиан Эриксен ҳам «Интер»да қолди.\nХедира 11 йил ўтиб Германияга қайтди\nТуринда ўтган беш йилдан кейин Сами Хедира ватанига қайтди. Немис футболчиси фаолиятини айни вақтда Бундеслиганинг 15-ўрнида бораётган «Ҳерта»да давом эттиради. «Мен жисмонан ўзимни тетик ҳис қиляпман ва сўнгги бир неча йил давомида тўпланган тажрибамдан «Ҳерта»га ёрдам беришда фойдаланмоқчиман», деган «Бавария»нинг собиқ ҳимоячиси. Янги жамоада Хедира 28-рақам остида тўп суради.\nХедирадан ташқари «Ҳерта» ўз таркибини чап қанот вингери Неманья Радонич билан тўлдирди. Футболчи мавсум якунида сотиб олиш ҳуқуқи билан «Марсел»дан ижарага олинди. Transfermarkt.ru маълумотига кўра, трансфер қиймати 12 млн евро бўлади.\nЗиркзее «Парма»га ижарага берилди\n«Бавария» ҳужумчиси Жошуа Зиркзее фаолиятини «Парма»да давом эттиради. Итальян клуби 19 ёшли ҳужумчини кейинроқ сотиб олиш ҳуқуқи билан ижарага олган. Расмий маълумотларга кўра, мюнхенликлар клуби ярим йиллик ижара учун 1,5 млн ерво олади, футболчини мавсум якунида сотиб олиш итальянлар клубига 15 млн еврога тушади. Sport Bild хабарига кўра, «Парма» футболчини мавсум якунида А Серияда қолсагина сотиб олиши мумкин.\n2019 йил 11 декабрида Зиркзее «Бавария» сафида ЕЧЛ гуруҳ босқичи доирасида «Тоттенҳэм»га қарши кечган ўйинда дебют қилганди. Шундан буён нидерландиялик футболчи барча турнирлар доирасида 17 ўйинда майдонга тушиб, тўрт гол урган ва бир голга узатма берган.\n«Аталанта»да МДҲдан яна бир вакил\nДонецкнинг «Шахтёр» клуби яримҳимоячиси Виктор Коваленко «Аталанта»га ўтди. Transfermarkt.ru маълумотига кўра, итальянлар клуби украиналик футболчи учун 700 минг евро тўлаган. Футболчи билан 2025 йил ёзига қадар шартнома имзоланган. Коваленко жамоанинг энг юқори маош олувчи футболчисига айланди. Calcio e Finanza маълумотига кўра, украиналик футболчининг йиллик маоши миқдори 2 млн еврога тенг бўлади.\n«Аталанта»да бунгача МДҲдан икки футболчи бор эди - «Шахтёр» тарбияланувчиси, украиналик Руслан Малиновский ҳамда россиялик яримҳимоячи Алексей Миранчук.


Kutubxona - Bobur Nabi. Surur (hikoya) / Kiril\nSiz shu sahifadasiz: Bobur Nabi. Surur (hikoya) / Kiril\nАсар номи Сурур (ҳикоя)\nУнинг хаёллари ўзида эмас – осмонларда учиб юрарди, лабида эса ним табассум, тепаликка қиялаб чиқиб бораркан, гоҳ-гоҳ ўзича сакраб, қўлларини ҳавода ўйнатиб қўяди. Оёғи остидаги ўнқир-чўнқир йўл ҳам уни чалғита олмас, аксинча паст-баландликлар унинг юришига ёрдам бераётгандек эди.\nАдирнинг чап тарафида олма боғи ястаниб ётибди. Ўнг томонида эса пахта пайкали. Олмалар кузги қуёшнинг заиф нурида ялтираб, гўё кўз қисиб тургандай. Қуёш ҳам куни билан нур сочиб чарчаган шекилли, тоғ ортига ҳорғин бош қўймоқда. Баҳром шу боққа қарайди. Мана, ҳозир йиғим-терим пайти, ҳосилни йиғиштириб олиш керак. Шу адирнинг энг тепа қисмида у бувиси билан яшайдиган уй жойлашган. Ҳойнаҳой бувиси қовоқхўрда қилиб, уни кутиб ўтиргандир. Бу овқат ҳақида балки сиз билмассиз, лекин бир марта татиб кўрсангиз, ошқовоқдек ширин неъмат борлигига яна бир карра амин бўласиз. Ана ўша ошқовоқни сигирдан янги соғилган сутга қўшиб қайнатилса, энг мазали қовоқхўрда тайёр.\nБаҳромни қувноқ кайфиятда кўриб, Ризвон бувининг ҳам юзига табассум югурди, лекин барибир бу саёқ неварасини койимоқчи бўлди.\n– Ҳой, Баҳром, сенмисан, болам? Шу пайтгача қаёқларда юрувдинг? Бу ёқда шунча иш қоп кетдию.\nБаҳром бу гапларга эътибор бермади. Қандайдир қўшиқни хиргойи қилиб, сўрига узала тушиб ётиб олди. У ҳамон самоларда учиб юрарди. Ризвон буви турган жойида қотиб қолди. Ахир ҳамиша салом бериб келарди-да. Бугун негадир бошқача бўлиб туюлди. Ўзи билан ўзи овора. Сен кимга гапиряпсан, демайди ҳам. Ризвон бувининг энди ростакамига жаҳли чиқиб кетди. Косага неварасининг севимли овқатини сузиб, дастурхонга қўйгач, секин Баҳромни чақирди:\n– Ҳой, бола, сенга нима бўлди?\nБаҳром ҳеч нарса бўлмагандай ерга қараб ётарди. Ризвон кампирни ёмон хаёллар ўраб олди. Тавба, нима бўлди экан, а? Ҳеч бунақа одати йўқ эди-ку. Кампир энди бақиришга тушди:\n– Баҳром! Ҳой, Баҳром!\nВа ниҳоят бола бу оламга қайтди. Бошини кўтариб, қаршисида қошларини чимириб турган бувисини кўрди. Шундагина қаерда эканлигини англади. Дарҳол ўзини ўнглаб, бувисига салом берди.\n– Валейким, – деди Ризвон кампир заҳархандалик билан. – Ҳа, Баҳромбой, нима бўлди? Жа бошқача кўринасиз...\nБола бувисининг феълини яхши билади. Жаҳли чиқади-ю, аммо бирор ёмонликни ўйламайди. Шунинг учун ҳам Баҳром эркалик қилаверади. Ризвон буви эса биринчи невараси бўлгани учун уни бошқача кўради. Койиб-койиб, яна эркалаб кетаверади.\n– Ҳеч нима бўлмади, буви. Пастга пахта тергани келишибди. Шуларни кўргани тушувдим, – у шундай дедию юзи қизариб кетди.\nАммо Ризвон кампир қоронғида буни сезмади. Менга нима, дегандай қўл силтадию ўз юмушларига шўнғиди...\nБаҳром оппоқ тишларини кўрсатиб, бир илжайдию ҳузур билан қовоқхўрдасини, ундан кейин ўчоқда қайнатилган чойни ичди. Бувисининг сигирларга ем бер, деган эслатмасидан кейин уйнинг орқа томонига – адирнинг энг тепа қисмига олиб чиқадиган йўлга ўтди. Боғнинг тугаш жойида молхона бор эди. Иккита эна-бола сигир, улардан сал нарироқда эса бир буқача бойланган. Буқачани Баҳромнинг шахсан ўзи боқяпти. Оппоқ майин юнглари, мунчоқдек мўлтираб турган кўзлари, пешонасидаги қора қашқаси ва айниқса, ярим қаричча келадиган шохлари Баҳромнинг дийдасини юмшатиб, унда новвосчага нисбатан янада кўпроқ меҳр уйғотарди.\nҲозир ҳам сигирларга емини бергач, ўз «суюклиси»нинг олдига бир тоғора кўсак қўйди. Кўсак молларнинг севимли емиши, қолаверса, семиртиради. Буқачанинг оғзини кўпиртириб кўсак ейишини завқ билан томоша қилиб тургач, бўйнидаги юнгини аста силади. Новвос халал берма, дегандек гўёки қозиғини суғуриб юборадиган даражада бир пишқириб қўйди. Ҳеч қанча вақт ўтмай, тоғора тарақлай бошлади – буқача кўсакни еб бўлиб, тоғорани ялаб-юлқаётган эди. Баҳром новвосдан тоғорани базўр тортиб олди-да, ой шуъласи ёритиб турган тепаликка чиқмоқчи бўлди.\nОсмон очиқ, юлдузлар порлаб турибди. Ой ҳам тўлин. Атроф худди кундуздек ёп-ёруғ. Бир ёқда чигиртка нағма қилади, узоқроқдаги зовурдан эса қурбақаларнинг сайраши эшитилади. Баҳром тепаликка чиққач, кўкрагини тўлдириб нафас олди. Сўнг майсалар устига чалқанчасига чўзилди. Қўлларини ёзиб, тепасидаги ойга тикилди. Шу аснода боягина хаёлларини ағдар-тўнтар қилиб юборган қиз ҳақида ўйлай бошлади...\nБаҳром боғнинг қуйи қисмида олма тераётганида катта йўл бўйидаги эски шийпонга иккита автобус келиб тўхтади. Ичкаридан қий-чув қилиб, талабалар тушишди. Баҳром барча ишини йиғиштириб, ўша томонга югурди. Талабалар аввалига янги жойни кўздан кечириб чиқишди. Кейин эса автобусдан юкларини тушира бошладилар.\nБаҳром беихтиёр автобус ёнига бориб қолди. Ҳашарчиларнинг гоҳ адирларга, гоҳ узоқдан кўриниб турган тоғларга тикилиб туришини кузатиб, ёнига келган қизни пайқамади.\n– Ҳей, сизга гапиряпман.\nБола ёнига қарадию, юраги тез уриб кетди. Қип-қизил ғунча лаблар, қоп-қора чарос кўзлар, айниқса, унинг ҳуснига ҳусн қўшиб турадиган юзидаги кулгичи Баҳромни бир кўришдаёқ ўзига мафтун этди. Узун киприклар остида таажжубли тикилиб турган хумор кўзларга боланинг кўзи тушиб, икки юзи қизариб кетди.\nҚиз қувноқ овозда яна сўз қотди:\n– Болалар тарқаб кетишди. Ўзим қийналяпман, сумкамни кўтаришворинг.\nБаҳром энди ўзига келди. Бахтиёр қизнинг тўрвасини қўлига олди.\nУ қиз билан гаплашишни жуда-жуда истарди. Аммо бирор сўз тополмади. Қиз анча шаддод экан, ўзи болани сўроққа тутди:\n– Отиз нима?\nБу кутилмаган саволдан бола эсанкираб қолди. Наҳотки унинг исмини билгиси келяпти?! Баҳром қулоқларига ишонмади. Беихтиёр исмини айтдию сармаст ҳолда осмонда уча бошлади. У шу пайтгача бундай ҳолатга тушмаган эди. Олдинлари қизларни кўрганда ҳам ўзини йўқотиб қўймасди.\n– Меники Шоҳида, – деди қиз ўша-ўша қувноқ оҳангда. Ўртоқларим Шоҳи деб чақиришади. Сиз яхши бола экансиз. Шу ерликмисиз?\nНаҳотки у ҳам қизга ёқиб қолган бўлса?! Бўлмаса, бунчалик сўраб-суриштирмасди. Балки қўл бериб кўришарман, деб ўйладию дарров юзи помидор бўлиб кетди. Қизнинг ингичка қошларини кериб, лабини чўччайтириб туриши боланинг қалбига яна ўт қалади. Ҳали-ҳамон жавоб талаб қилиб турган нигоҳ билан Баҳромнинг ҳам нигоҳи тўқнашдию дарҳол кўзини четга олди.\n– Ҳа, шу ерда боғимиз бор. Ҳар йили кузда ҳосилни териш учун келаман.\nУнинг гапи узилиб қолди. Нарироқда бир неча қиз улар томонга қараб келишаётган эди. Қизлар икковини кўриб, қиқир-қиқир кулишди. Бола баттар хижолат бўлди. Энди бу ерда ортиқчалигини сезиб, орқасига бурилди. Келган жойига қайтиб кетмоқчи эди, бояги қувноқ овоз уни яна тўхтатди. Баҳром юраги зириллаб, ортига қаради. Ўзи билмаган ҳолда кўзини юмиб олган экан, қизнинг чақирувидан сўнг ўзига келди. Шоҳида унга қўлини чўзиб турарди. Бола энди тамомила карахт бўлиб қолди. У аста ўнг қўлини кўтариб, қизнинг майин қўлини ушлади. Шунда унинг бадани чумоли ўрмалагандек жимирлаб кетди. Шунчалик сархушлигидан ҳушини йўқотаёзди. Кўзлари сузилиб, гандираклаб ортига қайтди. У йўқолган бир қоп олтинини қайта топиб олган одамдай осмонларда учиб борарди...\nБаҳром иккала қўлини бошининг тагига ёстиқ қилиб қўйди-да, оёқларини чалкаштириб, тепасида турган ойга яхшилаб разм солди. Оймома доимгидан кўра сал катталашгандек кўринди. Ёки ўзига шундай туюлдимикан? У янада синчковлик билан назар солди. Шу қадар берилиб тикилдики, гўё ой билан ёнма-ён тургандек ҳис қилди ўзини... Кейин ойда ўша таниш қиёфа намоён бўла бошлади. Аввал кўзлар, қошлар, киприклар расми чизилди, сўнгра қизғиш лаблар ва бежиримгина бурун тасвири пайдо бўлди. Аста-секин ой ўрнини қизнинг рухсори эгаллади.\nБаҳром унга шунчалар яқин турганидан хижолат тортиб, юзини орқага олди. Тик турган жойида яна ўша майин қўл тафтини ҳис қилди. Бола энди ўзига бўйсунмади. Қизнинг қўлидан маҳкам ушлаб, қирларга қараб югуриб кетди. Икковлон кучлари етган жойгача чопишди. Энг юқори чўққига чиқишгач, оёқлари остидаги лолақизғалдоқлар қучоғида анча вақтгача бир-бирига тикилиб ўтиришди. Қанча пайтдан бери бир-бирига тўймаган кўзлар бугун айрилишни ҳеч ҳам истамасди. Висол дамлари етиб келгани ҳар икки ошиқ юрак учун ҳам аниқ бўлиб турса-да, журъат этиб бир нима қилишга ботина олмасди. Ҳатто бир сўз дейишга-да ҳожат йўқ эди. Фақат нигоҳлар сўзлашар ва бу тилни фақатгина ошиқ юраклар тушуна оларди.\nУлар узоқ вақт шу зайлда ўтиришди. Лекин ҳеч бир-бирига тўйишмади. Аксинча янада кўпроқ термулиб туришни хоҳладилар. Қизнинг лаблари табассумга мойил тарзда жилмайганида унинг кулгичи боланинг дилига қайта ўт ёқди. Юлдуз чақнаб турган қизнинг кўзларида чуқур муҳаббат изҳори яширин эканлиги шундоққина билиниб турарди. Лабининг четига тушиб турган бир тутам сочи эса қизнинг жаҳлини чиқармасди. Аниқроғи, Шоҳида бунга эътибор бермаганди. Бола икки бармоғи билан ўша зулфни қизнинг қулоғи орқасига ўтказиб қўйди. Шундагина ҳаёдан қизарган юзлар кўздаги нигоҳ билан бирга қуйига эгилди. Кейин қиз унинг қўлидан юлқиб чиқиб, нарироққа борди-да, қўллари билан юзини тўсиб олди.\nБаҳром ўзида йўқ хурсанд, бахтидан сармаст эди. Ҳозирда ундан бахтли одам топилмасди. Оппоқ тишларини кўрсатиб, жилмайди-да, гуллар устига аста чўзилди. Кўзларини юмиб, лаҳзалар ичида рўй берган воқеалар ҳақида кўпроқ ўйлашга урина бошлади...\n– Ҳой, сизга гапиряпман.\nБу таниш овоздан Баҳром кўзларини очди. Қуёш тиккага келиб қолган, атрофида эса бир неча қиз унга қараб туришарди. Қизларнинг олдида чўзилиб ётгани ўзига ҳам эриш туюлиб кетди, шекилли, дарҳол ўрнидан сакраб турди. Шундай ширин тушнинг белига тепгани учун уларни бир сўкмоқчи бўлдию, лекин бояги таниш овоз унинг қулоқлари остида жаранглагандек яна янгради:\n– Ҳей, эски таниш, пахтазорда юрган буқача сизга қарашлими?\nБу ўша қизнинг овози эди. Наҳотки уни топиб келган бўлса? Бу ерга қандай чиқишди экан? Ёки шунчалик кўп ухлаб юбордими? У саволларига жавоб топгунича қиз яна гап ташлади:\n– Сизни бувингиз қидириб юрибди. Пастга тушсангиз, яхши бўларди, – улар шундай деб, ортига қараб кетишди. Шоҳида кета туриб, унга ўгирилди. Қўлини кўтариб, хайрлашган бўлди-да: – Бундан кейин бунақа жойларда ухламанг, – деб ширин кулгичини унга ҳадя қилиб кетди.\nБола то ўзига келиб олгунича қизлар пахтазор ичида ғойиб бўлишди. Нима дейишди? Буқача бўшалиб кетибдими? У дарров яна пахтазорга қараб йўл олди. Энди у дунёдаги энг бахтиёр инсон эди. Югуриб бораркан, қип-қизил тусга кирган юзидан табассум аримасди...\n«Ёшлик» журналининг 2010 йил, 3-сонидан олинди.\n"http://www.kutubxona.com/wiki/index.php?title=Bobur_Nabi._Surur_(hikoya)_/_Kiril&oldid=13381" dan olindi


“Ғарбий Қуйи Сургил” конига қарашли қудуқнинг 4154 метр тубидан янги табиий газ оқими топилди\nКасалланганлар сони 557 084 361\nСоғайганлар сони 531 125 636\n2021 йилда очилган “Ғарбий Қуйи Сургил” конидаги 2-сонли излов қудуғида 4198 метр чуқурликкача амалга оширилган бурғилаш ишлари муваффақиятли якунланди. Бу ҳақда “Ўзбекнефтгаз” АЖ Матбуот хизмати хабар бермоқда.\nОлиб борилган бир қатор таҳлиллар натижасида, жорий йилнинг 12 июнида ушбу қудуқ тубидаги 4154-4059 метр оралиқларда аниқланган қуйи юра қатламларини маҳсулдорликка синаш натижасида табиий газнинг саноат аҳамиятига эга оқимларини олишга эришилди.\nДастлабки ҳисоб-китобларга кўра, янги қудуқдан олинаётган маҳсулотнинг ҳажми кунлик 700-800 минг куб метрни ташкил қилмоқда. Якуний рақамларга эса ҳозирда тегишли тадқиқот институтлари томонидан олиб борилаётган таҳлиллар натижасида аниқлик киритилади.\nҲозирда “Ўзбекнефтгаз” АЖ томонидан ушбу кондаги ишларни амалга оширишда Давлат геология қўмитаси ва унинг таркибидаги ташкилотлар ҳамда “Устюрт қидирув бурғилаш бошқармаси”нинг ёш ва малакали кадрлардан иборат маҳаллий ташкилотлар билан йўлга қўйилган.\n“Ўзбекнефтгаз” АЖ мутахассислари томонидан кейинги янги қудуқни бурғилаш нуқтасини аниқлаш бўйича қўшимча ўрганиш ишлари олиб борилмоқда.\n“Ўзбекнефтгаз” АЖ томонидан Республиканинг истиқболли ҳудудларида янги конларни очиш ҳамда углеводород заҳираларини кўпайтиришга қаратилган нефть ва газ геология-қидирув ишларини амалга ошириш давом этмоқда.\nКиритилди: 22:14 16.06.2022. Ўқилди: 2125 марта. Фикрлар сони: 1 та.


Сергели ярмаркасининг тақдири 9 майдан сўнг ҳал этилади — 21asr.uz\nПойтахт ҳокимияти билан тадбиркорлар, шунингдек, маҳаллий аҳоли ўртасидаги келишмовчиликка сабаб бўлаётган Сергели ярмаркасининг тақдири 9 майдан сўнг ҳал этилиши тўғрисида “Sputnik” маълум қилди.\n2017 йилнинг ноябрида ҳоким қарорига биноан Сергели туманидаги энг талабгир ярмаркани босиқчма-босқич бузиб ташлаш ишлари бошланганди. Дастлаб деҳқон бозори бузилган бўлиб, унинг ичида фаолият кўрсатган савдогарлар Сергели-6 массивидаги бозорига кўчирилганди.\nУшбу қарорнинг тўғрилиги ўша вақтдаёқ шубҳа туғдирган, чунки Сергели-6 массивининг транспорт инфратузилмаси бу каби ўзгаришларга тайёр бўлмаган. Бозор ёнидан ўтувчи тор йўлак шундоқ ҳам Сирғали автомобиль бозорига ташриф буюрувчилар сабаб доим тўла бўлган. Дам олиш кунлари эса катта тирбандликларни келтириб чиқаради.\nИккинчи босқичда эса ҳокимият хусусий тадбиркорларнинг савдо нуқталарини бузишни бошланган, бунда ҳатто уларга бузиш ишлари, компенсациялар ва кейинчалик қаерга кўчиришлари ҳақида батафсил маълумот берилмаган. Табиийки, бу ҳолат кичик бизнес вакилларининг норозилигини келтириб чиқармоқда.\n«Сергели тумани ҳокими Тошкент шаҳар ҳокимини вазият билан танишиб кўриш учун бу ерга ташриф буюришни сўради. Бу жиддий масала. Байрам ўтиб олсин, борамиз ва муаммони жойида ҳал этамиз», — дейди пойтахт ҳокимининг биринчи ўринбосари Нодиржон Максумов.


Ишлаётган пенсионер-шифокорлар пенсияни тўлиқ миқдорда оладими? | Ўзбекистон "Адолат" социал-демократик партияси\nИшлаётган пенсионер-шифокорлар пенсияни тўлиқ миқдорда оладими?\n7 Ноябрь, 18:06 • Жамият, Янгиликлар • 281 марта кўрилди • Комментариев к записи Ишлаётган пенсионер-шифокорлар пенсияни тўлиқ миқдорда оладими? нет\nҚҲТБТ порталида Президентнинг «Хусусий тиббиёт муассасалари фаолиятини янада ривожлантиришнинг қўшимча чора-тадбирлари тўғрисида»ги қарори лойиҳаси эълон қилинди. Бу ҳақда www.norma.uz хабар бермоқда.\nЭслатиб ўтамиз, соғлиқни сақлаш секторини янада ривожлантиришнинг асосий йўналишлари ва вазифалари Президентнинг 1.04.2017 йилдаги ПҚ-2863-сон қарори билан тасдиқланган.\nхусусий тиббиёт муассасаларини ривожлантиришни рағбатлантириш;\nкадрларни тайёрлаш, қайта тайёрлаш ва малакасини ошириш учун шароитларни яхшилаш;\nкўрсатилаётган тиббий ёрдамнинг хажмини кенгайтириш;\nхорижий инвестицияларни хусусий тиббиёт соҳасига жалб этиш.\nНима қилиш режалаштирилмоқда?\nШифокорлар иш шароитларини яхшилаш учун:\nхорижда тиббий билим олганлик тўғрисидаги ҳужжатларни нострификациялаш жараёнини соддалаштириш;\nтиббиёт ташкилотларининг ишлаётган шифокорлари пенсияларини мулкчилик шаклидан қатъий назар тўлиқ миқдорда қоплаш. Эслатиб ўтамиз, ишлаётган пенсионерларга тайинланган пенсиянинг 50%и қопланади, фуқароларнинг алоҳида тоифаси бундан мустасно;\nхусусий тиббиёт ташкилотларини «Соғлиқни сақлаш» ахборот тизимига қўшиш, кейинчалик ЯИДХПга интеграциялаш.\nДавлат тиббиёт муассасалари зиммасидаги иш юкламасини камайтириш мақсадида:\nдавлат даволаш профилактика муассасаларининг ёрдамчи бўлинмаларини (озиқ-овқат блоклари, кирхоналар, автотранспорт воситаларига хизмат кўрсатиш, чиқиндиларни утилизациялаш ва бошқалар) хусусий секторга ўтказиш;\nтор доирадаги тиббий ихтисосликларнинг айримларини ва фаолиятнинг асосий тури бўлмаган тиббий хизматларни (лаборатория хизматлари, гемодиализ бўлимлари, стерилизация бўлинмалари ва бошқалар) аутсорсинг шартномаси асосида хусусий тиббий муассасаларга ўтказиш.\nМаълумот учун: аутсорсинг – ишлаб чиқариш тадбиркорлик фаолиятининг муайян турлари ва вазифаларини шартнома асосида зарур соҳада фаолият кўрсатувчи бошқа компанияга топшириш, одатда, узоқ муддатли шартнома асосида (1 йилдан кам бўлмаган).\nТиббиёт муассасаларининг янгиларини яратиш ва мавжудларини ривожлантириш учун:\nҳудудлар кесимида касалланиш кўрсаткичлари таҳлили асосида тиббиёт муассасаларини ривожлантириш бўйича манзилли лойиҳаларни тасдиқлаш ва амалга ошириш;\nқурилиш учун ер участкаларини ҳамда фойдаланилмаётган самараси кам бўлган давлат бинолари ва иншоотларини “ноль” қиймат бўйича тақдим этиш.\nамалдаги юридик шахслар фаолиятини лицензиялаш ҳамда тиббиёт ва фармакология ходимларини малака тоифалари берган ҳолда аттестациядан ўтказиш тизими ҳисобига 1.01.2019 йилдан бошлаб тиббиёт муассасаларини аккредитация қилиш ва шифокорлар фаолиятини лицензиялаш тизимини жорий этиш.\nФаолият юритаётган кадрлар малакасини ошириш ва бўлғуси кадрларни тайёрлаш учун:\nхусусий тиббиёт муассасалари мутахассисларини қайта тайёрлаш ва малака оширишга хорижга йўналтириш;\nхусусий тиббиёт ташкилотларидан талаба-врачлар ҳамда малака ошираётган шифокорлар учун ўқув базаси сифатида фойдаланиш;\n2018-2019 ўқув йилидан бошлаб билимларни ўзлаштириш ва амалий малакаларни ошириш бўйича тиббиёт коллежлари ва тиббий олий ўқув юртларининг йирик хусусий тиббиёт муассасалари билан ҳамкорлигини йўлга қўйиш.\n«Асака банк» АТБ ҳузуридаги нодавлат тиббиёт муассасаларини ривожлантириш жамғармасига 14 млн АҚШ доллари, ҳар бир ҳудудга 1 млн АҚШ долларидан ажратиш режалаштирилган. Улардан:\n95%и – нодавлат тиббиёт муассасаларини замонавий тиббий ускуналар билан жиҳозлашга;\n5%и – юқори малакали хорижий мутахассисларни жалб этиш ва хусусий тиббиёт муассасалари шифокорларининг малакасини ошириш учун хорижий давлатларга юбориш йўлида фойдаланилади.\nЛойиҳа ўзгартирилиши, тўлдирилиши ёки рад этилиши мумкин.\nИшлаётган пенсионер-шифокорлар пенсияни тўлиқ миқдорда оладими? was last modified: Ноябрь 7th, 2017 by matbuot\n« Уюшмаган ёшлар тозалик йўлида бирлашди Сиёсий билим – амалий ишларга асос »


Россиядаги университетда отишма уюштирган йигит ушланди — Sof.uz\n20.09 15:43 387 Жаҳон\nБугун, 20 сентябрь куни Россиянинг Перм давлат университети биноларида отишма содир бўлди, дастлабки маълумотларга кўра, қурбонлар бор. Бу ҳақда ТАСС хабар берди.\n“Душанба куни номаълум шахс университет биносига кириб, қуролдан ўт очишни бошлади. Талабаларнинг баъзилари бузғунчидан яшириниб, университетнинг синфхоналарида яширинди. Баъзи талабалар деразадан сакраган. Воқеа жойида ҳуқуқ-тартибот идоралари ходимлари ишламоқда”, деган агентлик суҳбатдоши.\nУниверситет Матбуот хизмати вакилига кўра, отишмада бир киши жароҳатланган. Ижтимоий тармоқларнинг рус сегментида тарқалган маълумотларга кўра, 5 киши ҳалок бўлган.\nУниверситет ижтимоий тармоқдаги саҳифасида талабаларни аудиторияларда ва ўз жойларида қолишга чақирган.\nДастлабки маълумотларга кўра, отишмани 18 ёшли талаба Тимур Бекмансуров уюштирган. У “ВКонтакте”да қолдирган постида дастлаб собиқ мактабига ҳужум қилишни режалаштирганини айтган, кейин қарорини ўзгартирган.\nРоссия Соғлиқни сақлаш вазирлиги маълумотига кўра, отишмада 10 дан ортиқ одам жароҳатланган.\nУниверситет расмий саҳифасида отишмани уюштирган йигит ушлангани ҳақида хабар эълон қилинди. Ички ишлар вазирлиги бу маълумотни тасдиқлади.\nҲодиса юзасидан икки ва ундан ортиқ одамнинг жонига қасд қилиш бўйича жиноят иши қўзғатилган.


18.05.2019 20:36 Чоп этиш версияси\nДавлат активларини бошқариш агентлиги худудий бошқармалари томонидан ушбу ҳафтада "E-IJRO AUKSION" электрон онлайн-аукцион савдоларида бошланғич нархи 1 сўм қилиб белгиланган бўш турган 11 та давлат мулки объекти 4 млрд 350 млн. сўм инвестиция киритиш, 120 та янги иш ўринларини яратиш шарти билан 316 млн. сўмга сотилди. Бундан ташқари 2 та объект сотувга чиқарилди.\nЕр ресурслари бўйича электрон онлайн-аукционларда ушбу ҳафтада жами 94 та ер участкасига бўлган ҳуқуқ 23 млрд. 606 млн. инвестиция киритиш ва 480 га яқин янги иш ўринларини яратиш шарти билан 1 млрд 303,72 млн. сўмга сотилди. Ҳафта давомида 39 та ер участкасига бўлган ҳуқуқ электрон онлайн-аукцион савдоларига чиқарилди.\nСуд ҳужжатлари ва бошқа органлар ҳужжатларини ижро этишда мол-мулкни реализация қилиш бўйича бўлиб ўтган электрон онлайн-аукционларда ушбу ҳафта жами 46 та объект 3 млрд 778,2 млн. сўмга сотилди. Ҳафта давомида 76 та объект электрон онлайн-аукцион савдоларига чиқарилди.


«Барселона» ҳужумчиси ва сардори Лионел Месси раҳбарият билан чиққан зиддият туфайли жамоани тарк етиш ҳақида ўйлай бошлади. Бу ҳақда Gazzetta ... ва айрим футболчиларни танқид қилганидан футболчи қониқмаган. Барселона президенти Хосеп Бартомеу Месси ва Aбидал билан телефон орқали ...\nхабар беришича, «Барселона» ўйинчилари «Пари Сен-Жермен» ҳужумчиси Неймар трансфери амалга ошмагани учун ўзларини алдангандек ҳис қилишмоқда. Манбага кўра, ўйинчиларнинг ... «Камп Ноу»га тўпурарнинг шубҳасиз қайтишини хоҳлашганди. Улар «Барселона» раҳбариятидан Неймарни харид қилиш учун барча имкониятларни ...\n«Реал» жамоаси собиқ бош мураббийи Хосе Антонио Камачо «Барселона» ҳужумчиси Лионель Мессини дунёдаги энг яхши футболчи ҳисобламаслигини маълум қилди. Мутахассис сўзларини «El Mundo»га асосланиб «Marca» ... ғалаба қозонгани билан мақтанганди. Маълумот учун: Лионель Месси — «Барселона» таркибида тўрт карра УЕФА Чемпионлар лигаси ғолиби ва 10 карра ...\n«Бавария» клуби ўзининг расмий сайтида «Барселона» вингери Филиппе Коутиньони ижарага олганини расман тасдиқлади. Немис гранди 27 ёшли футболчини кейинчалик сотиб олиш ҳуқуқи билан ... кўрикдан ўтади ва шартнома имзолайди. Маълумот учун, Коутиньо «Барселона» сафида 2018 йилнинг январидан буён тўп суриб келмоқда. У ўтган ...\nчемпионатининг 1-турида Каталониянинг «Барселона» клуби «Атлетик Бильбао» майдонидан мағлуб бўлиб қайтди. Мессисиз ҳаракатланган «Барселона» ишончли ўйин кўрсата олмади. Жамоа етакчиси ... буён илк марта мавсумни мағлубият билан бошлади. «Атлетик Бильбао»—«Барселона» 1:0 Гол: 1:0 — 89 Адурис «Атлетик»: Унаи Симон, Нуньес, Берчиче, ...\nҳам унинг Мадридга кўчиб ўтишга тайёрлигини тасдиқлади, негаки «Барселона»га қайтиш жараёни мураккаблашиб кетди.Тахминларга кўра, шартнома ...\n«Барселона» ҳужумчиси Лионел Месси «ПСЖ»дан Неймарни сотиб олиш бўйича олиб борилаётган музокараларда иштирок эта бошлади. У бразилиялик ҳужумчи ... «Реал»га ўтмасликни илтимос қилган. Аргентиналик ҳужумчи Неймар «Барселона»га қайтишини истамоқда.Бироз вақт муқаддам Неймарни сотиб олиш ...\nИньеста ва Вилья «Барселона»га қарши ўйнади\nКобе шаҳрида «Виссел Кобе» ва «Барселона» ўртасида ўртоқлик ўйини ўтказилди. Унда каталонияликлар 2:0 ҳисобида ғалаба қозонишди. Учрашувда Карлес Перес дубл муаллифи бўлди. ... Учрашувда Карлес Перес дубл муаллифи бўлди. Бу ёш футболчи «Барселона»нинг иккинчи жамоаси аъзоси ҳисобланади. Эътиборлиси, учрашувда ...\n23 июль куни «Челси» ва «Барселона» мавсумолди тайёргарлиги доирасида ўртоқлик ўйини ўтказди. Учрашув Япониянинг Саитама шаҳрида бўлиб ўтди. Аҳамиятга молик янгиликлардан ... бўлиб ўтди. Аҳамиятга молик янгиликлардан бири Антуан Гризманнинг «Барселона» сафида асосий таркибда майдонга тушиб, дебют қилиши бўлса, «Челси» ...\n«Барселона» клуби Audi компанияси билан ҳамкорликни тўхтатди. Шартнома 30 июнь куни ўз кучини йўқотди. Автокорхона ҳамкорлик даври мобайнида ... қайтгандан сўнг машиналарни топшириш айтилган. Audi раҳбариятига «Барселона» футболчилари бошқа рақобатчи компаниялар автомобилларидан тез-тез ...\n«Барселона» Гризманни сотиб олиш учун пулни қаердан олгани ошкор қилинди\n«Барселона» президенти Жозеп Бартомеу «Атлетико»дан Антуан Гризманни сотиб олиш учун пулни қаердан олганини маълум қилди.«Бу анча мураккаб трансфер ... — дейди Бартомеу.Эслатиб ўтамиз, трансфер амалга ошишидан аввал «Барселона» Гризманни сотиб олиш учун маблағ топишда муаммоларга дуч келаётгани ...\n«Барселона» — Европада энг кўп пул сарфлайдиган клуб\n«Барселона» клуби охирги беш йилда бир миллиард евродан кўпроқ пул сарфлади ва бу борада Европада биринчи ўринга чиқиб олди.Каталонияликлар «Атлетико»дан ...\nРасман! «Барселона» Антуан Гризманни сотиб олди\nклуби ҳужумчиси Антуан Гризманн фаолиятини «Барселона»да давом эттиради. Франциялик футболчи «Барселона» билан беш йиллик шартнома имзолади. Аввалроқ футболчи мазкур битимдан умумий миқдорда ...\n«Барселона» 2014 йилдан буён илк бор Испания Кубоги финалида ютқазди (видео)\n«Бенито Вилямарин» стадионида бўлиб ўтган баҳсда Каталониянинг «Барселона» клуби «Валенсия» билан кураш олиб борди. Учрашувнинг биринчи ... унинг жамоаси гол ура олмади ва мағлубиятга учради. Шу тариқа «Барселона» 2014 йилдан буён илк бор Испания Кубоги финалини бой берди. «Валенсия» ...\nМесси олтинчи бор Ла Лига тўпурари бўлди ва тарихий рекордни такрорлади\n«Барселона» етакчиси Лионель Месси Испания чемпионатининг сўнгги турида «Эйбар» дарвозасига иккита тўп киритди ва мавсум якунига кўра Ла Лигада ...\nЧемпионлар лигаси ярим финал жавоб баҳсидан ўрин олган «Ливерпул» — «Барселона» учрашуви якунига етди. «Энфилд» стадионида бўлиб ўтган баҳсда ... юз берди ва қизилларнинг қўли баланд келди. Дастлабки баҳсда «Барселона» ўз майдонида 3:0 ҳисобида енггандан сўнг «Ливерпул»да имкон ...\n«Барселона» клуби ва Испания терма жамоасининг собиқ ярим ҳимоячиси, ҳозирда Қатарнинг «Ас Садд» жамоасида ўйнаётган Хави мавсум охирида футболчилик ... бўлиши ва ҳужумкор руҳда ўйнаши менга ёқади» , – дейди Хави. Хави «Барселона» сафида 767 ўйин ўтказди. 2015 йилда у «Ас Садд» га келиб қўшилди, ...\nЕЧЛ ярим финали: Тўрт жамоа ва Месси\nлигаси ярим финали доирасида «Барселона» ўз майдонида «Ливерпуль»ни қабул қилиб, йирик ҳисобда ғалаба қозонди. «Ливерпуль» Юрген Клопп тактик хатога йўл қўйгани ёки жамоаси ... мўъжиза кўрсатишга уриниб кўради. Аммо унгача ҳамма олқишлар «Барселона» ва Мессига йўналтирилади. Роппа-роса 14 йил аввал афсонавий ...


Эртага айрим ҳудудларда ёғингарчилик давом этади | Qalampir.uz\nЭртага айрим ҳудудларда ёғингарчилик давом этади\nЖамият\t07 Февраль 19:56 8539\nГидрометеорология хизмати маркази эртага, 8 февраль куни Ўзбекистонда кутилаётган об-ҳаво ҳақида маълумот берди. Унга кўра, Республиканинг айрим ҳудудларида ёғингарчилик кузатилади.\nТошкент шаҳрида ҳаво ўзгариб туради, вақти-вақти билан ёмғир ёғади. Шамол ғарбдан 5-10 м/с тезликда эсади. Ҳарорат кечаси 6-8° илиқ, кундузи 10-12° илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 3° совуқ-2° илиқ, кундузи 5-10° илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 3-8° илиқ, кундузи 12-17° илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, баъзи жойларда ёмғир ёғади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 3-8° илиқ, кундузи 10-15° илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғади. Шамол ғарбдан 7-12 м/с тезликда эсади. Ҳарорат кечаси 5-10° илиқ, кундузи 12-17° илиқ бўлади.\nАндижон, Наманган, Фарғона вилоятларида ҳаво ўзгариб туради, баъзи жойларда ёмғир ёғади. Шамол ғарбдан 7-12 м/с тезликда эсади, 15-20 м/с гача кучаяди. Ҳарорат кечаси 3-8° илиқ, кундузи 8-13° илиқ бўлади.\nРеспубликанинг тоғли ҳудудларида ҳаво ўзгариб туради, тоғ олди ва тоғли ҳудудларда ёмғир ёғади, баъзи жойларда кучли бўлади, баладн тоғли ҳудудларда қорга айланади. Қор кўчиши хавфи бор. Шамол ғарбдан\n7-12 м/с тезликда эсади. Ҳарорат кечаси 0-5° илиқ, кундузи 3-8° илиқ бўлади.\n14 Июнь 09:43 54326\n14 Июнь 12:53 19256\n13 Июнь 14:46 18963\n13 Июнь 15:51 18727\n13 Июнь 13:18 14936


Террорчиларга 2 доллар пул ўтказган Ўзбекистон фуқароси 10 йилга «кесилди»\nТеррорчиларга 2 доллар пул ўтказган Ўзбекистон...\n15.03.2019 23:54 0 200\nЎзбекистон фуқароси Абдувоҳид Мирзабоев 14 март куни террорчилик ташкилотига молиявий ёрдам берганликда айбланиб, Новосибирск суди томонидан 10 йил муддатга озодликдан маҳрум этилди. Бу ҳақда Россиянинг «Коммерсант» нашри ёзди.\nТергов маълумотларига кўра, Мирзабоев ИШИДнинг кўп сонли бўлинмаларидан бири — «Жамоат ат-Тавҳид вал-Жиҳод»га молиявий ёрдам кўрсатган. Абдувоҳид тўданинг уч нафар аъзоси билан мунтазам ёзишма олиб борган.\nТерговнинг аниқлашича, айбланувчи уларга синов тариқасида «Киви-кошелёк» тўлов тизими орқали 133 рубль 84 копейка (икки доллар) пул ўтказган.\nШунингдек, судланувчи ўз атрофидагиларни Сурияга кетишга тарғиб қилгани ҳам айтилган.\nГумонланувчи 2018 йил май ойида Россия Федерал хавфсизлик хизмати Новосибирск бошқармаси ходимлари томонидан ушланган.\nЎзбекистон пул террорчилик ташкилоти


Samsung’нинг ҳамёнбоп Galaxy A2 Core смартфони билан илк танишув! - Terabayt.Uz\nSamsung’нинг ҳамёнбоп Galaxy A2 Core смартфони билан илк танишув!\nЖанубий кореялик техногигант кейинги пайтларда нисбатан арзон ва ўрта нархли смартфонларга кўпроқ эътибор бераётганидан хабарингиз бор. Шу кунларда у яна битта – Galaxy A2 Core русумли ҳамёнбоп моделни тайёрламоқда.\nSlahshleaks ресурси модел рақами SM-A260 бўлган Samsung Galaxy A2 Core моделининг сифатли суратини эълон қилди. Лекин бу «жонли» расм эмас, балки «сизиб чиққан» маълумотларга асосланиб, компьютер графикаси ёрдамида яратилган тасвирдир.\nСмартфоннинг номиёқ унинг ҳамёнбоп модел эканлигига ишора қилмоқда, шунингдек, Samsung Galaxy A2 Core суратига қараб ҳам буни билиш қийин эмас. Samsung уни пластик корпусда ишлаб чиқаради, орқа панелида динамик тирқиши кўриниб турибди. Ҳар иккала – олд ва орқа камералар битта датчикли, бармоқ изи сканери йўқ, лекин қулоқчин тирқиши сақланиб қолган.\nЖанубий кореялик корпорация бу моделини қачон тақдим этиши ҳозирча номаълум. Лекин глобал бозорга тақдим этилган турли моделлардаги Samsung телефонларини 451 000 сўмдан бошланувчи нархларда Terashop.uz интернет-дўконимиздан сотиб олиш имкони мавжуд. Бундан ташқари, мазкур интернет-дўкондан товар харид қилсангиз, шу кунларда амалда бўлган «Баҳор кайфияти» акцияси доирасида ютуққа ҳам эга бўлишингиз мумкин!\n#Samsung #андроид смартфон #нархлар #Samsung Galaxy A2 Core


Қизларни кўринишига қараб билиб олинг | Мулоҳаза қила оладиганлар учун.\nҚизларни кўринишига қараб билиб олинг\nИюль 27, 2016 от mulohaza в Психологик тестлар // 0 Комментариев\nОппоқ ва тўладан келган қизлар — анча-мунча севги изҳорларига ишонавермайдиган, йигитларнинг моддий бойлигига қизиқмайдиган қизлар тоифасидандир. Уларни кўпроқ маънавий дунёси бой бўлган йигитлар ўзига жалб этади. Жамиятда ўз ўрнига ва мавқеига эга бўлган шахсларга ҳурмат назари билан қарайдилар. Ушбу тоифага кирувчи қизлар қайсар ва бир сўзли бўладилар.\nОқ-сариқдан келган қизлар бир қарашда вазмин, сержаҳл кўринишса-да, яқиндан танишганда уларнинг самимий, очиқкўнгил ва меҳрибонликларига амин бўласиз. Улар анчагина сабр — бардошли бўлишади. Шу билан бирга. ёлғонни ёқтиришмайди. Аммо ўзлари ёлғон ишлатишига тўғри келса, одамларни осонгина ишонтира олишади.\nМақола 2 490 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Ўзбекистонда 26 июль куни аномал иссиқ сақланиб қолади - Daryo\n10:05, 26.07.2021 20796\n26 июль куни Ўзбекистон бўйича жуда иссиқ об-ҳаво сақланиб туради, фақат Қорақалпоғистонда ва Хоразм вилоятида иссиқнинг бироз пасайиши кутилмоқда. Бу ҳақда «Ўзгидромет» хабар берди.\nРеспублика бўйлаб кундуз куни ҳаво ҳарорати 41-44 даражагача иссиқ, жанубда ва чўл ҳудудларида баъзи жойларда 45-46 даражагача иссиқ, Қорақалпоғистонда ва Хоразм вилоятида 35-40 даражагача иссиқ кўтарилади. Шамол тезлиги 17-22 метр/сониягача кучайиши кутилмоқда, баъзи жойларда чангли бўрон билан 25-30 метр/сониягача кучайиши мумкин.\nТошкент шаҳрида шамол тезлиги 15-18 метр/сониягача кучайиши ва ҳаво ҳарорати 41-43 даража иссиқни ташкил этади.\nТоғли ҳудудларда ҳаво бироз булутли бўлади, ёғингарчилик кутилмайди. Шамол 7-12 метр/сония тезликда эсади, баъзи жойларда 17-22 метр/сониягача кучаяди, баъзида эса 25-30 метр/сониягача кучайиши мумкин. Ҳаво ҳарорати 28-33 даража иссиқ бўлади.\nАввалроқ 24—26 июль кунлари Ўзбекистонга Эрон ҳудудларидан қуруқ ва иссиқ ҳаво оқимининг кириб келиши кутилаётгани тўғрисида хабар берилганди. Тошкент шаҳар ҳокимлиги шу муносабат билан аҳолидан зарурат бўлмаганда кўчага чиқмасликни сўраган.\nМавзуга доир: Жазирама кунларда хонани салқинлаштиришнинг самарали 11 усули\n08:00, 14.09.2021 134140\n21:37, 03.09.2021 137004\n00:41, 26.09.2021 2500\n00:18, 26.09.2021 2236\n22:37, 24.09.2021 57720\n22:58, 24.09.2021 54887


Почеттино: «Футболчиларни фидойи ўйин билан табрикласа, арзийди»\n«ПСЖ» бош мураббийи Маурисио Почеттино EЧЛ 1/4 финалидан ўрин олган «Бавария»га (3:2) қарши ўйиндан сўнг ўз фикрлари билан ўртоқлашди.\n«Натижадан, жамоанинг қийин вазиятларда кўрсатган характеридан мамнунман. Европанинг энг яхши жамоасига қарши ўйнадик. Футболчиларни фидойи ўйин билан табрикласа, арзийди. Ушбу спектаклни такрорлашга ҳаракат қиламиз.\nҒолиб бўлганингизда, қабул қилган қарорларингизни тушунтириш осонроқ бўлади. Ҳамма нарсани тўғри қилганга ўхшайсиз. Аммо ўйинчиларга миннатдорчилик билдириш керак. Бугун жуда кўп фидойиликлар бўлди. Олдимизда қийин кечадиган жавоб баҳси бор. Буни биламиз.\nМаркиньос мушакларида оғриқ сезди. Умид қиламизки, бу жиддий жароҳат эмас ва у тез орада сафга қайтади.\n«Барселона» билан биринчи ўйиндагидан (4:1) фарқли натижани қўлга киритдик. Энди биз минимал устунликка эгамиз. Жавоб ўйинида «Барселона» билан бўлган баҳсдагидан (1:1) яхшироқ ўйнаймиз деган умиддаман», – дея Почеттинонинг сўзларини келтиради RMC Sport.


Карантин чекловлари натижасида 168 миллиондан ортиқ бола бир йилдан бери мактабга бормаган, шунингдек, дунёдаги ҳар етти боладан бири кундузги таълимнинг тўртдан уч қисмида қатнашмаган.\nФото: UNICEF via Getty Images\nСOVID-19 пандемияси сабабли ўрнатилган карантин чекловлари натижасида дунё бўйлаб 168 миллиондан ортиқ бола бир йилдан бери мактабга бормаган. Бундан ташқари, 214 миллионга яқин ўқувчи ёки дунёдаги ҳар етти боладан бири кундузги таълимнинг тўртдан уч қисмида қатнашмаган.\nЮНИСEФ таҳлиллари шуни кўрсатмоқдаки, дунёнинг 14 мамлакатидаги мактаблар 2020 йил мартидан бошлаб, 2021 йил февралигача асосан ёпиқ бўлган. Ушбу мамлакатларнинг учдан икки қисми Лотин Америкаси ва Кариб денгизи ҳавзасида жойлашган бўлиб, бу ердаги 98 миллион мактаб ўқувчиси мактабга бориш имкониятига эга бўлмаган.\n«Дунё бўйлаб ўрнатилган фавқулодда ҳолат сабаб таълим олишда чекловлар ўрнатилди. Ўтаётган ҳар бир кун билан, таълим олишдан узилиб қолган болалар тобора ортда қолмоқда ва бу учун ҳали энг оғир тўлов тўланади. Биз ушбу болалар учун чекланган ёки мактабга бориш имконияти йўқ иккинчи йилни ўтказишга қодир эмасмиз», деди ЮНИСEФ ижрочи директори Ҳенриетта Фор.\nЮНEСКО сўнгги маълумотларига кўра, дунё бўйлаб 888 миллиондан ортиқ бола мактабларнинг тўлиқ ва қисман ёпилиши сабабли таълим олишда узилишларга дуч келмоқда. Бу ҳолат болалар никоҳи ва уларни мажбурий меҳнатга жалб қилиш хавфини ошириши айтиб ўтилган.\n«Ўқувчилар ўз синфларига қайтиб келганда, уларни қайта тиклаш ва ўқишни давом эттириши учун қўллаб-қувватлаш керак бўлади. Мактабни қайта очиш режалари болаларнинг йўқолган таълимини тиклаш бўйича ҳаракатларни ўз ичига олиши керак», дейилган баёнотда.


Россия Исроилни Украинадаги неoнацистларни қўллашда айблади\n25 май 2022, Тошкент вақти: 03:22\nReutersʼнинг хабар беришича, Россия ташқи ишлар вазирлиги сешанба куни Исроилни Украинадаги неонацистларни қўллаб-қувватлашда айблади. Россия ташқи ишлар вазири Сергей Лавров Адолф Гитлернинг келиб чиқиши яҳудий эканини иддао қилиб, баҳс-мунозарани кучайтирди.\nИсроил Лавровнинг сўзлари "кечирилмас" уйдирма эканлигини айтиб, буни Холокост даҳшатлари- нацистлар Германияси томонидан 6 миллион европалик яҳудий ва бошқа озчилик гуруҳларнинг қирғинини минималлаштиришга қаратилган уриниш деб атади.\nҒарбнинг бир қанча етакчилари Лавровни қоралади. Парламентар демократик давлат раҳбари бўлган Зеленский эса Россияни Иккинчи жаҳон уруши сабоқларини унутганликда айблади.\nРоссия ташқи ишлар вазирлиги баёнотида Исроил ташқи ишлар вазири Яир Лапиднинг сўзлари “антитарих” эканлиги ва “ҳозирги Исроил ҳукумати нима учун Киевдаги неонацистлар режимини қўллаб-қувватлаётганини кўп жиҳатдан ойдинлаштиради”, дея қайд этилган.\nМосква яна бир бор Лавровнинг фикрини такрорлаб, Зеленскийнинг яҳудий келиб чиқишга мансуб экани Украинани неонацистлар бошқаришига тўсқинлик қилмайди, дея баёнот берди.\n"Кундалик ҳаётда ва сиёсатда антисемитизм йўқолмаган, аксинча (Украинада) ривожланмоқда", - дея Москва баёнотидан иқтибос келтирган Reuters.\nФевраль ойида Россия босқинидан кейин Исроил Украинани қўллаб-қувватлаган эди. Аммо, қўшни Сурияда ҳарбий қудратга эга бўлган Россия билан муносабатларга путур етказишдан эҳтиёт бўлган Исроил Москвани тўғридан-тўғри танқид қилишдан қочди ва россиялик олигархларга нисбатан расмий санкциялар ҳам қўлламаган эди.\nБироқ ўтган ой Лапид Россияни Украинада ҳарбий жиноятлар содир этишда айблаганидан сўнг, муносабатлар анча кескинлашди.\n"Kремль Исроил нацизмни қўллаб-қувватлаяпти, деб даъво қилганидан сўнг, менда битта савол туғилди. Россия нуқтаи назари бўйича бутун дунёда фашист бўлмаган давлат борми? Албатта, Сурия, Беларус ва Эритреядан ташқари", - деб ёзди Украина президенти маслаҳатчиси Михайло Подоляк Москванинг Украинадаги "махсус операцияси"ни қўллаб-қувватлаган давлатларга ишора қилиб. Бу ҳақида у сешанба куни ўзининг твиттердаги саҳифасида ёзди.


Жулайбиб розияллоҳу анҳу - Hidoyat.uz\nАсосий саҳифа Мақолалар Жулайбиб розияллоҳу анҳу\nЧоп этилди Yanvar 20, 2020 Жулайбиб розияллоҳу анҳуda fikr bildirishni o'chirish\nКўпчилигимиз бу улуғ саҳобани яхши танимаймиз. Ўзи фақир бўлса-да, иймонга бой эди. У ёшликнинг айни гуллаб-яшнаган, куч-қувватга тўла, навқирон даврида исломга кирди. Бу шундай давр эдики, агар ундан тўғри фойдаланилса, катта натижаларни қўлга киритиш мумкин бўларди. Ғайрат-шижоатга тўла бу давр кишининг ўзига ва атрофидагиларга катта таъсир кўрсатарди. Қаҳрамонимиз умрининг ана шу даврида ҳаёт саҳнасида пайдо бўлди ва шундай жасоратлар кўрсатдики, натижада унинг номи тарих зарварақларига муҳрланиб қолди.\nЖулайбиб розияллоҳу анҳу гўзал хулқли, ҳазилкаш йигит бўлиб, сўққабош эди. Набий соллаллоҳу алайҳи ва саллам уни қаттиқ яхши кўрар эдилар.\nКунларнинг бирида Расулуллоҳ соллаллоҳу алайҳи ва саллам унга ҳазил қилиб: “Эй Жулайбиб, уйланмайсанми?” дедилар. Жулайбиб эса: “Ё Расулуллоҳ, ким ҳам мени уйларди?” деб истамайгина жавоб қайтарди. Чунки унинг на белгили оиласи, на мол-давлати бор эди. Шунда Набий соллаллоҳу алайҳи ва саллам: “Мана, мен уйлайман-да” дедилар. Жулайбиб ялт этиб Расулуллоҳ соллаллоҳу алайҳи ва салламга қаради: “У ҳолда касод бўласиз, ё Расулуллоҳ!” деди. У зот эса: “Бироқ Аллоҳ таолонинг ҳузурида сенинг қадринг баланд”, дедилар.\nНабий соллаллоҳу алайҳи ва саллам доимо атрофидаги кишиларнинг оғирини енгиллатишга, ташвишларини аритиб, дилларини хушнуд қилишга ҳарис эдилар. Бу гал ҳам шундай бўлди: ҳеч кими йўқ, фақир Жулайбибга ўзларининг ҳазиллари билан тасалли бериб, уйлаб қўйишга кафил бўлдилар.\nБева-бечора, фақир-мискинларга ғамхўр саҳобалардан Абу Барза Асламий розияллоҳу анҳу Жулайбибнинг аёллар билан ҳазиллашиши ҳақида хотинига шикоят қилиб қолди: “Жулайбиб олдингизга кирмасин, агар кирса, мендан кўрадиганини кўради!”\nБу хабар Расулуллоҳ соллаллоҳу алайҳи ва салламга етганида у зот Жулайбибнинг тарбияси билан ўзлари шуғулландилар. Унга чиройли панду насиҳатлар қилиб, одоб бердилар. Натижада Жулайбиб тамоман бошқа одамга – барча ёшлар ўрнак олса арзийдиган йигитга айланди…\nНабий соллаллоҳу алайҳи ва саллам уни уйлаш учун муносиб фурсатни кутиб юрардилар. Бир куни ансорийлардан бир киши келиб, қизини у зотга тавсия қилди. Ансорийлар одатда бўйига етган қизларини то Расулуллоҳ соллаллоҳу алайҳи ва салламга таклиф қилмагунларича турмушга бермасдилар. Расулуллоҳ соллаллоҳу алайҳи ва саллам унга: “Қизингни менга бер” дедилар. Ансорий: “Қандай бахт, ё Расулуллоҳ, жоним билан!” деди. У зот эса: “Мен уни ўзим учун сўрамадим” дедилар. “Бўлмаса кимга, ё Расулуллоҳ?” деди ансорий ҳайрон бўлиб. Шунда Набий соллаллоҳу алайҳи ва саллам: “Жулайбибга” дедилар. Буни эшитган ансорий ҳангу манг бўлиб қолди. Чунки қизига Расулуллоҳ соллаллоҳу алайҳи ва салламнинг ҳожати борлигидан суюниб турган ота бундай жавобни кутмаганди-да. Жулайбибнинг номини эшитиб, бундан бош тортмоқчи бўлди. Сабаби Жулайбибнинг уйланиб, оила тебрата олишига сира кўзи етмасди… “Онаси билан маслаҳатлашиб кўрай-чи” деди у зўрға.\nАнсорий хотинига бу ҳақда хабар берганида у: “Нима, Жулайбибга-я?! Аллоҳга қасамки, унга бермаймиз. Расулуллоҳ соллаллоҳу алайҳи ва саллам Жулайбибдан бошқасини тополмабдими? Қанчадан қанча совчиларни қайтариб юбордик, ахир…” дея хуноби ошди. Ҳақиқатда улар молда, шарафда, жамолда Жулайбибдан бир неча карра устун бўлган совчиларни қайтаришган эди.\nҚўшни хонада қиз ота-онасининг суҳбатига қулоқ солиб ўтирарди. Онаси уни Жулайбибга беришга тиш-тирноғи билан қарши эди. Эр хотининг гапидан сўнг Расулуллоҳ соллаллоҳу алайҳи ва саллам Жулайбибни куёв қила олмасликларини айтиш учун қўзғалганида ичкари хонадан қизнинг овози эшитилди: “Расулуллоҳ соллаллоҳу алайҳи ва салламнинг сўзларини қайтарасизларми?”\nБу ёш қиз ота-онаси унутаёзган бир нарсага эътибор қаратди: унинг қўлини Жулайбибга ким сўради? Жулайбибнинг ўзими ёки Расулуллоҳми? Агар Жулайбиб сўраган бўлса, у ҳолда уни рад қилишнинг зарари йўқ, чунки Жулайбиб унинг тенги эмас. Аммо Расулуллоҳ соллаллоҳу алайҳи ва саллам сўраган бўлса, у ҳолда бунда кўп яхшилик бор!\nҚиз ота-онасидан сўради: “Сизлардан менинг қўлимни сўраган ким?” Онаси унга жавоб берганида: “Расулуллоҳ соллаллоҳу алайҳи ва салламнинг сўзларини қайтарасизларми? Мени унга беринглар, албатта, у мени хор қилмайди. У зот Жулайбибни сизларга муносиб кўрган экан, мени унга узатинглар”, деди. Бу қизнинг гапи қандай ҳам гўзал! Уни куёвнинг ҳусни, давлати, обрўси заррача ҳам қизиқтирмади. Борингки, одамлар учун мезон вазифасини ўтайдиган бирорта нарсага эътибор қаратмади. Балки шундай бир нарсага аҳамият қаратдики, бунга Аллоҳнинг ҳидоятисиз эришиб бўлмасди. Дарҳақиқат, у асл саодат нимада эканини англаб етди.\nОта-она қизнинг бу гапидан хушёр тортди. Ҳа, масаланинг бу жиҳатига уларнинг хаёлига келмаганди. Улар қизнинг ҳақ эканини тасдиқлашди ва бунга рози бўлишди. Ота Расулуллоҳ соллаллоҳу алайҳи ва салламнинг ҳузурларига бориб: “Сиз айтганча бўла қолсин, уни Жулайбибга никоҳлаб беринг. Сиз шунга рози бўлсангиз, биз ҳам розимиз” деди.\nШундай қилиб, Набий соллаллоҳу алайҳи ва саллам икки ёшга никоҳ ўқидилар ва бу никоҳга баракалар тилаб, дуо қилдилар: “Аллоҳим, уларга яхшиликни тўла-тўкис қилиб оқизиб қўй, тирикчиликларида машаққатни бермагин”. Ушбу янги оила иймон, тақво, розилик ва ҳикмат устига қурилди. Зеро, оила бошлиғини шахсан Расулуллоҳ соллаллоҳу алайҳи ва салламнинг ўзлари тарбия қилгандилар. Келин-куёв икки дунё саодатига эришиш йўлида бир-бирининг қўлидан тутди. Уларнинг ўртасида соф муҳаббат куртаклари ниш ура бошлади – оламда иккисидан-да, бахтлироқ одам йўқ эди гўё…\nАна шундай бахтиёр кунларнинг бирида жарчи одамларни ғазотга чорлаб қолди: “Эй Аллоҳнинг лашкарлари! Отланинг! Расулуллоҳ соллаллоҳу алайҳи ва саллам ғазотга чиқмоқчилар!” Жулайбиб розияллоҳу анҳу дарҳол отланиб, лашкар сафига қўшилиш учун чопиб кетди. Севган ёрининг висолига тўйиб улгурмаган Жулайбиб, уни қолдириб, Расулуллоҳ соллаллоҳу алайҳи ва салламга ҳамроҳ бўлди. Жангда мусулмонлар зафар қучишди. Албатта, ғалаба қурбонларсиз бўлмайди. Мусулмонлардан саноқли кишиларгина шаҳид бўлишди.\nАскарлар ярадорларга ёрдам кўрсатиш ҳамда шаҳид кетган биродарларини ахтариш билан машғул эди. Расулуллоҳ соллаллоҳу алайҳи ва саллам улардан: “Йўқолганлар борми?” деб сўрадилар. Улар: “Фалончини, фалончини йўқотдик” дейишди. У зот уларни қолдириб нари кетдилар. Салдан кейин келиб, яна сўрадилар: “Йўқолганлар борми?” Улар: “Фалончини, фалончини йўқотдик” дейишди. Расулуллоҳ соллаллоҳу алайҳи ва саллам уларни қолдириб нари кетдилар. Салдан кейин келиб, учинчи марта сўрадилар: “Йўқолганлар борми?” Улар: “Йўқ” дейишди. Шунда Набий соллаллоҳу алайҳи ва саллам: “Лекин мен, Жулайбибни йўқотдим, қурбонлар орасидан уни излаб кўринглар”, дедилар. Дарҳақиқат, саҳобалар ўзлари билан бирга келиб, ёнларида туриб жанг қилган Жулайбибни буткул унутиб қўйишганди. Бироқ Набий соллаллоҳу алайҳи ва саллам уни қаттиқ яхши кўрганларидан бир зум ҳам ёдларидан чиқарганлари йўқ. У зот жанг тугагандан бери фарзандини йўқотган отадек, ўша танти ва мард йигитни ахтарардилар. Ахир уни ўз фарзандидек меҳр бериб тарбия қилган, энг муносиб келинни танлаб, уйлаб қўйгандилар. Унинг қувончини кўриб кўнгиллари таскин топарди. Аллоҳнинг Ҳабиби Жулайбибни ғозийлар сафида кўришни жуда-жуда истагандилар, бироқ …\nАскарлар ҳар тарафдга юриб Жулайбибни излашди. Ниҳоят уни етти душман жасади олдидан топишди: унинг жонсиз танаси қонга беланган, қўлида қиличини маҳқам ушлаб олган эди. Улар Расулуллоҳ соллаллоҳу алайҳи ва салламни бундан хабардор қилишди. У зот соллаллоҳу алайҳи ва саллам Жулайбибнинг жасади олдига келиб бир зум туриб қолдилар: муборак кўзлари жиққа ёш эди. Сўнг тиз чўкиб, унинг бошини қучоқларига олдилар ва: “Еттовини енгиб, ўзи ҳам қурбон бўлибди. Бу мендан, мен унданман. Бу мендан, мен унданман. Бу мендан, мен унданман”, дедилар.\nКечагина қизларга гап отиб, ҳазиллашиб юрган йигитча бугун Аллоҳнинг йўлда ўзини қурбон қилиб турибди. Расулуллоҳ соллаллоҳу алайҳи ва салламнинг эътибори ва тарбияси уни шундай улуғ инсонга айлантириб юборганди. У зот унга шундай меҳр бердиларки, гўё қалбларининг бир парчасига айланиб қолган эди. Эҳтимол, Сарвари олам соллаллоҳу алайҳи ва саллам уни мана шундай улуғ ишлар учун ҳозирлагандир…\nМадина аҳли ғалаба билан қайтган ислом лашкарини хурсандчилик билан қарши олди. Жангда шаҳид бўлганларнинг хабари оилаларига етказилди. Жулайбибнинг хабарини эшитган аёли кўзларида ёш билан Аллоҳнинг тақдирини чиройли қабул қилди. Унинг: “Расулуллоҳ соллаллоҳу алайҳи ва салламнинг сўзларини қайтарасизларми? Мени унга беринглар, албатта, у мени хор қилмайди”, деган гаплари ёдингиздами? У ҳақ бўлиб чиқди: Расулуллоҳ соллаллоҳу алайҳи ва салламни яхши кўриб, у зотга ишонгани ва Аллоҳга бўлган иймони сабабли Аллоҳ таоло уни зое қилмади.\nАллоҳ таоло Жулайбибнинг бева қолган келинчагига кўп яхшиликларнинг эшигини очиб қўйдики, у ансорлар ичидаги энг саховатпеша аёлга айланди. Унга берилган мол-давлат ҳақидаги гаплар оғиздан оғизга кўчиб юрарди (одамлар оғзидан тушмасди). Анас ибн Молик розияллоҳу анҳу Жулайбибнинг аёли ҳақида: “Мадинада ундан-да қўли очиқ жувонни кўрмадим”, дейди. Дарҳақиқат, Аллоҳ таоло унга Расулуллоҳ соллаллоҳу алайҳи ва салламнинг дуолари барокотидан ризқ эшикларини кенг очиб қўйган эди.\nЖулайбибнинг Бани Саълаба уруғидан бўлгани, хотини эса Хазраж уруғидан бўлгани зикр қилинади.\nМанбалар асосида Абу УМАР тайёрлади.


Бартомеу: «10 йилда 22та титул — ёмон натижа эмас»\n«Барселона» собиқ президенти Жозеп Мария Бартомеу клубнинг амалдаги раҳбарияти вакиллари томонидан унинг даври танқидга олинаётганига муносабат билдирди.\n«Улар бизнинг кампанияни ҳалокатли дея таърифлашмоқда, лекин мен буни кўрмаяпман. Натижалар? 10 йилда 22та титул қўлга киритдик. Ёш таркибни шакллантира олдик. Клуб тарихида ҳеч қачон қўлга киритилмаган ютуқларга эришдик. Требл қайд эта олган, дунёнинг энг кучли аёллар жамоасини туздик.\nКелинг, санаб чиқамиз, қанчалик кўп иқтидорларни етиштириб чиқардик: Фати, Араухо, Мингеса, Пуч. Педрини олиб келдик. Мориба ва Де Ла Фуэнтенинг трансферидан клуб катта пул ишлаб олди. Ҳозир асосий таркибда ўйнаётган Гави, Нико Гонсалес, Кольядо каби футболчилар ҳам бизнинг давримиз маҳсуллари. Биз катта кўламдаги ишни амалга оширдик», — деди Бартомеу.\nМаълумот учун, Бартомеу 2010 йилда клуб раҳбарияти сафидан жой олган. 2014 йилда Сандро Росселнинг Неймар трансфери билан боғлиқ муаммолар сабаб қамалганидан сўнг, у каталонияликлар президентига айланади ва 2020 йилгача клубни бошқаради.\nСержи Роберто 4 ойни ўтказиб юборади


ПАРТИЯМИЗНИНГ ҲАР БИР АЪЗОСИДАН ЯНАДА ФАОЛЛИК ТАЛАБ ЭТИЛМОҚДА - Ўзбекистон овози газетаси\nПАРТИЯМИЗНИНГ ҲАР БИР АЪЗОСИДАН ЯНАДА ФАОЛЛИК ТАЛАБ ЭТИЛМОҚДА\nЎзХДП Қорақалпоғистон Республика Кенгашининг навбатдаги пленумида партия ташкилотлари ҳамда гуруҳларининг фаолияти танқидий таҳлил этилди, уларнинг зиммасидаги вазифалар кўриб чиқилди.\nПленумда партия масъуллари, Олий Мажлис қонунчилик палатаси, маҳаллий кенгашлар депутатлари, «Фаол аёллар» ва «Истиқбол» ёшлар қаноти етакчилари иштирок этди.\nПленумда кун тартибидаги масалалар юзасидан бўлган мунозараларда партия ташкилотлари ва гуруҳларининг электорат манфаатларига хизмат қиладиган ташаббусларини кучайтириш, ижтимоий-иқтисодий ривожлантиришга қаратилган ҳудудий дастурлар ижроси устидан депутатлик ҳамда жамоатчилик назоратини изчил йўлга қўйиш масалаларига алоҳида эътибор қаратилди. Хусусан, Олий Мажлис палаталарининг қўшма мажлисида Президентимиз томонидан белгиланган вазифалар партия ташкилотлари ҳамда гуруҳлари зиммасига катта масъулият юклаши таъкидланди.\nҚорақалпоғистон республика партия кенгаши раиси Қувватбой Қурбанбаев бу борадаги ишлар бугунги кун талаби даражасида эмаслигини таъкидлади.\n— Электорат манфаатини самарали ҳимоя қилишда асло хотиржамликка, ўзибўларчилик кайфиятига берилиб бўлмайди, — деди у. — Ўтган даврда маҳаллий Кенгашлардаги партия гуруҳларимиз ташаббуси билан ҳудудларни ижтимоий-иқтисодий ривожлантиришга доир қатор масалалар сессиялар муҳокамасига олиб чиқилди. Аммо буни етарли, деб бўлмайди. Сайловда Жўқорғи Кенгесда 15 та, халқ депутатлари туман ва шаҳар Кенгашларида 131 та депутатлик ўрнини қўлга киритдик. Демак, дастурий мақсадларимизни амалга ошириш, электорат манфаатларини ҳимоя қилишда етарли куч ва имкониятга эгамиз. Жорий йилда бор имкониятларимизни ишга солиб, электорат манфаатларини ҳимоя қилиш билан боғлиқ фаолиятимизни янада кучайтириш талаб этилади.\nПленумда, шунингдек, Қорақалпоғистон Республикаси Жўқорғи Кенгесидаги ЎзХДП фракцияси раиси ўринбосари Халилла Ешимбетов, Олий Мажлис Қонунчилик палатаси депутати Салаўатдин Худайбергенов ва «Истиқбол» ёшлар қаноти фаоли Пердебай Скендеров кун тартибидаги масалалар бўйича ўз фикр-мулоҳазаларини билдирди. Қайд этилдики, партия ташкилотлари ва гуруҳлари жойлардаги ижтимоий масалаларни ҳал этишда ташаббускорлик ҳамда қатъият кўрсатиши талаб этилади.\nПленумда муҳокама қилинган масалалар юзасидан тегишли қарорлар қабул қилинди.\nХоразм вилоят партия кенгашининг IV пленумида Президентимизнинг Олий Мажлис палаталари қўшма мажлисидаги маърузасида илгари сурилган вазифаларни бажаришда партия ташкилотлари ва депутатларнинг ўрни, вилоят партия ташкилотининг сайловлардаги иштироки, демократик ислоҳотларнинг ҳозирги босқичида олдинда турган долзарб вазифалар муҳокама қилинди.\nРаимберган Сабуров, ЎзХДП вилоят кенгаши раиси, халқ депутатлари вилоят Кенгашидаги партия гуруҳи раҳбари:\n— Ўтган сайловлар партиямиз учун катта сиёсий имтиҳон бўлди. Сайлов жараёнларидаги тадбирлар орқали биз нафақат тарғибот-ташвиқот ишларини олиб бордик, шу билан бирга фаолиятимизнинг қайси жиҳатларини кучайтиришимиз кераклиги бўйича ўзимизга хулоса чиқариб олдик. Мен бир фикрни алоҳида таъкидлашни истардим. Халқимизнинг депутатлардан умиди катта. Биз бунинг масъулиятини чуқур ҳис этишимиз зарур. Тан олиб айтиш керак, фаолиятимизда камчиликлар учраб турибди. Шаҳар ва туман Кенгашларидаги партия гуруҳларимиз ўз ваколатларидан тўлиқ фойдаланиши лозим. Таҳлилларга кўра, депутатлик сўрови кам, сессияларга масала олиб чиқишда ташаббускорлик етишмаяпти. Ҳар бир партия кенгаши, депутатларимиз бу борадаги фаолиятни изчил йўлга қўйиш чораларини кўриши талаб этилади.\nМуяссар Раҳимова, «Фаол аёллар» қаноти вилоят бўлими етакчиси:\n— Партиямиз аъзолари сафида хотин-қизлар кўпчиликни ташкил этади. Аёлларимизнинг фаоллигини ошириш, уларни ҳар томонлама қўллаб-қувватлаш бизнинг вазифамиз. Бу борада ҳали қиладиган ишларимиз кўп. Аввало, фаолиятимизни танқидий нуқтаи назардан таҳлил қилишимиз зарур. Маҳаллий Кенгашлардаги депутат аёлларимизнинг ташаббускорлигини ошириш, шу орқали хотин-қизларни ўйлантираётган масалаларни доимий комиссиялар, сессиялар муҳокамасига олиб чиқишимиз муҳим аҳамиятга эга.\nБоғибек Қосимов, Ҳазорасп туман партия кенгаши раиси, халқ депутатлари туман Кенгаши депутати:\n— Бўлиб ўтган сайловларда маҳаллий Кенгашларда партиямиз нуфузини сақлаб қолдик. Вилоят бўйича Олий Мажлис Қонунчилик палатасида 1, халқ депутатлари вилоят Кенгашида 15, туман ва шаҳар Кенгашларида 103 нафар партиямиздан сайланган депутат фаолият олиб бормоқда. Бу бизга бўлган ишончнинг барқарорлигидан, айни пайтда елкамиздаги масъулият ҳамдир. Кексаларни эъзозлаш йили муносабати билан фаол фахрийларимиздан етмиш нафарини ҳомийларни жалб этган ҳолда моддий рағбатлантирдик. Бундай хайрли ишларни давом эттириш ниятидамиз.\nПленумда, шунингдек, партия фаоли Ғуломжон Сапаев, Хонқа маиший хизмат ва ахборот технологиялари касб-ҳунар коллежи директори Гулсара Аҳмедова, «Истиқбол» ёшлар қаноти фаоли Расулбек Ҳожиев сўзга чиқиб, кун тартибидаги масалалар юзасидан фикр-мулоҳазаларини билдирдилар.\nПленумда партия ташкилотлари ва гуруҳлари зиммасидаги вазифалар белгилаб олинди.


«Қонунни оёқ ости қилманг!» — «Адолат» партияси Абдуллоҳ Тоҳиров тўғрисида » Muzlik.uz - O‘zbekiston yangiliklari\n«Қонунни оёқ ости қилманг!» — «Адолат» партияси Абдуллоҳ Тоҳиров тўғрисида\n«Адолат» социал-демократик партияси ўз сайтида Андижон вилояти Жалақудуқ туманида истиқомат қилувчи 20 ёшли Абдуллоҳ Тоҳировнинг вилоят Ички ишлар бошқармасига чақирилганидан сўнг бедарак йўқолганига муносабат билдирди . «#АбдуллоҳҚаерда? Қонунни оёқ ости қилманг!» мақоласи муаллифи сифатида «Адолат» партияси эксперти Бахтиёр Иброҳимов кўрсатилдиган. «Газета.uz» 20 ёшли Абдуллоҳнинг отаси Дилмурод Тоҳиров ўғлининг қаерда эканини 26 октябрдан бери била олмаётгани ҳақида ёзган эди. Худди шу куни Абдуллоҳнинг айби билан ЙТҲ содир бўлади. Унинг бошқарувидаги Lacetti автомобили вилоят ИИБ Терроризм ва экстремизмга қарши курашиш бошқармаси бошлиғи Қаҳрамон Эргашевга тегишли экани айтилаётган Nexia-2 автомобили билан тўқнашади. Отаси эҳтиёт қисмларни сотиб олиб, етказилган зарарни қоплайди. Бироқ унинг ўғли туман ИИБ ходими билан вилоят ИИБга боради ва шу билан бедарак йўқолади. Партия эксперти вазиятга изоҳ берар экан, бу ҳолатда бир қатор қонун талаблари бузилганини санаб ўтади. "Газета.uz"да реклама Абдуллоҳ томонидан йўл ҳаракати қоидалари бузилгани натижасида Қ.Эргашев бошқарувидаги автотранспорт воситасига моддий зарар етган. Моддий зарар суммасидан келиб чиқиб, Маъмурий жавобгарлик тўғрисидаги кодекснинг 133- ёки 134-моддаси билан А.Тоҳировга жарима солинади ёки транспорт воситаларини бошқариш ҳуқуқидан маҳрум этилади. Бу ҳаракат учун маъмурий қамоқ жазоси берилмайди. Агар бошқа ҳаракати учун маъмурий қамоқ жазоси қўлланган бўлса, унинг қонуний ҳуқуқини бузмасдан оила аъзоларига хабар қилиниши талаб этилади. Агар Абдуллоҳ биронта жиноятни содир этишда гумон қилинаётган бўлса, Жиноят-процессуал кодекснинг 220−221-моддаларига асосан фақат: 1) шахс жиноят устида ёки бевосита уни содир этганидан кейин қўлга тушса; 2) жиноят шоҳидлари, шу жумладан жабрланувчилар уни жиноят содир этган шахс тариқасида тўғридан-тўғри кўрсатсалар; 3) унинг ўзида ёки кийимида, ёнида ёки уйида содир этилган жиноятнинг яққол излари топилса; 4) шахсни жиноят содир этишда гумон қилиш учун асос бўладиган маълумотлар мавжуд бўлиб, у қочмоқчи бўлса ёки доимий яшайдиган жойи йўқ ёхуд шахси аниқланмаган бўлса ушлаб турилиши мумкин. Ушбу кодекснинг 47-моддасига кўра, ишда айбланувчи тариқасида иштирок этишга жалб қилиш учун етарли маълумотлар бўлмаган шахс гумон қилинувчи ҳисобланиб, бу тўғрисида суриштирувчи, терговчи ёки прокурор қарор чиқариши лозим. 48-моддада эса гумон қилинувчи ўзининг нимада гумон қилинаётганлигини билиш, ушлаб турилганлиги ва турган жойи тўғрисида адвокатга ёки яқин қариндошига телефон орқали қўнғироқ қилиш ёхуд хабар бериш, ушланган ёки гумон қилинувчи деб эътироф этилганлиги тўғрисидаги қарор унга маълум қилинган пайтдан бошлаб ҳимоячига эга бўлиш ҳамда у билан учрашувларнинг сони ва давом этиш вақти чекланмаган ҳолда холи учрашиш ҳуқуқига эга эканлиги белгиланган. Шу билан бирга, ЖПКнинг 224−225-моддалари талабидан келиб чиқиб, ички ишлар органи ходими, бошқа ваколатли шахс ушлаб турилган шахсга адвокатга ёки яқин қариндошига телефон орқали қўнғироқ қилиш ёки хабар бериш, ҳимоячига эга бўлиш, кўрсатувлар беришни рад этишга бўлган процессуал ҳуқуқларини тушунтириши, берган кўрсатувларидан жиноят ишига доир далиллар сифатида унинг ўзига қарши фойдаланиш мумкинлигини билдириши, ушлаб турилган шахс ички ишлар органига ёки ҳуқуқни муҳофаза қилувчи бошқа органга келтирилганидан сўнг, ҳуқуқни муҳофаза қилувчи органнинг навбатчиси ёки бошқа ходими ушлаб туриш баённомасини дарҳол тузиши, баённомада кимнинг, ким томонидан, қачон, қандай ҳолатда, қонунда кўрсатилган қандай асосларга кўра ушлангани, қандай жиноятни содир этганликда гумон қилинаётганлигини, ички ишлар ёки ҳуқуқни муҳофаза қилувчи органга қайси вақтда олиб келинганлигини акс эттириши лозим. Бу ҳақда, ўн икки соат ичида прокурорга ёзма шаклда хабар берилиши ҳамда ушлаб туришнинг асосли эканлигини текшириш йигирма тўрт соатдан кечиктирмай ўтказилиши шарт. Ушланган шахс ушлаб келтирилган пайтдан бошлаб йигирма тўрт соатдан кечиктирилмай сўроқ қилиниши лозим. Ушлаб туриш муддати 226-моддада қайд этилгандек, шахс ички ишлар ёки ҳуқуқни муҳофаза қилувчи бошқа органга келтирилган пайтдан кўпи билан қирқ саккиз соатни ташкил этади. Суриштирувчи, терговчи ёки прокурор томонидан зарур ва етарли асослар тақдим этилганда ушлаб туриш суднинг қарори билан қўшимча равишда қирқ саккиз соатга узайтирилиши мумкин. Ушлаб туриш муддати тугагунга қадар ва асослар мавжуд бўлганда унга айб эълон қилиниши, айбланувчининг ҳуқуқ ва мажбуриятлари тушунтирилиши, айбланувчи тариқасида ишда иштирок этишга жалб қилиниб сўроқ қилиниши ва эҳтиёт чорасини танлаш ҳақидаги масала ҳал этилиши зарур. Қонун талабини бузган ваколатли шахслар фуқарони қонунга хилоф ёки асоссиз ушлаб турганлик ёхуд ушлаш вақтида ваколатлари доирасидан четга чиққанлиги учун Жиноят кодексининг 206-моддаси (ҳокимият ёки мансаб ваколати доирасидан четга чиқиш) ва 234-моддасида (қонунга хилоф равишда ушлаб туриш ёки ҳибсга олиш) кўзда тутилган жиноятни содир этганлиги учун жавобгарликка тортилади. «Ўзбекистон „Адолат“ социал-демократик партияси ушбу воқеани қаттиқ қоралайди ва Қонунни оёқ ости қилманг! деб ўз муносабатини билдиради. Шунингдек, Бош прокуратурадан Абдуллоҳ қаерда? мақоласи юзасидан ҳамда 14 кундан бери унинг қаерда эканлиги ҳақида хабар бермаган шахслар ҳаракатига ҳуқуқий баҳо бериб, муносабат билдиришини кутиб қоламиз», — дейилади партия баёнотида. Аввалроқ Ўзбекистон Ёшлар иттифоқи ҳам бу ишда шаффофлик таъминланиши лозимлигини маълум қилган эди.\nАбдуллоҳ Тоҳировнинг бедарак йўқолиши тафсилотлари\nАбдуллоҳ Тоҳиров озод қилинди\nЁшлар иттифоқи Абдуллоҳ Тоҳиров билан боғлиқ хабарларга муносабат билдирди


Об-ҳаво: Тошкентда вақти-вақти билан ёмғир ёғади — Teleradio.uz\nОб-ҳаво: Тошкентда вақти-вақти билан ёмғир ёғади\nРеспублика Гидрометеорология марказининг хабар беришича, 29 декабрь куни Тошкентда ҳаво ўзгариб туради, вақти-вақти билан ёмғир ёғади. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 5-7, кундузи 9-11 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, айрим жойларда ёмғир ёғиши мумкин. Ғарбдан секундига 7-12 метр тезликда эсаётган шамолнинг тезлиги баъзи жойларда секундига 15-20 метргача кучайиши мумкин. Кечаси 0-5 даража совуқ, кундузи 2-7 даража илиқ бўлади.\nБухоро ва Навоий вилоятларида ҳаво ўзгариб туради, айрим жойларда ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги баъзи жойларда секундига 15-20 метргача кучайиши мумкин. Кечаси 3-8, кундузи 7-12 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, айрим жойларда ёмғир ёғади. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги баъзи жойларда секундига 15-20 метргача кучайиши мумкин. Кечаси 2-7, кундузи 7-12 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, айрим жойларда ёмғир ёғиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги баъзи жойларда секундига 15-20 метргача кучайиши мумкин. Кечаси 2-7, кундузи 10-15 даража илиқ бўлади.\nРеспубликамизнинг тоғли ҳудудларида ҳаво ўзгариб туради, вақти-вақти билан ёғингарчилик бўлади. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги баъзи жойларда секундига 15-20 метргача кучайиши мумкин. Кечаси 3 даража совуқ, 2 даража илиқ, кундузи 0-5 даража илиқ бўлади.


Иссиқ кунлар келиши билан ноқулай вазиятга тушиб қолмаслик учун терлашдан ҳимояловчи воситалар ёрдамига мурожаат қилишни бошлаймиз. Хўш, биз қўллайдиган усуллардан қай бири самарали? Умуман, муаммодан қутулишнинг ишончли усулларич қайси? Замонавийлари хавфли эмасми?\nАслида, терлаш организмимиздаги иссиқликни мувозанатлаш тизими ҳисобланади. Тиббиёт тилида ҳаддан ортиқ терлаш гипергидроз, деб аталади. Бу муаммо оддийгина ҳаяжонланиш, асабийлашиш ёки жиддий ҳасталик туфайли юзага келиши мумкин. Масалан, эндокрин тизими фаолиятидаги бузилишлар (қандпи диабет), гипертериоз, сил, климакс даври муаммолари, онкологик ҳасталиклар ҳамда нерв тизимидаги бузилишларда ҳам тер ажрапиши кучаяди. Аниқлик киритиш учун шифокорга мурожаат қилиш тавсия этилади.\nДорихонага кириб кўринг\nЎтган асрда гипергидроздан халос бўлишда алюминий моддаси фойда бериши аниқланганди. Бу модда тери тешикчаларини қопқоққа ўхшаб ёпиб қўйиб, тер ажралиши тўхтатар экан. Шунинг учун алюминий тузларидан махсус антиперспирантлар ишлаб чиқарилган. Уларни дорихоналардан топишингиз мумкин. Бироқ ҳар бир бемор гипергидрознинг даражаси турлича бўлгани сабаб қай бирини танлашни шифокор тавсия қилгани афзал санапади. Масалан, қўлтиқ соҳасига 15 фоиз алюминий тузларини сақловчи восита, қўл ва оёқдаги гипергидрозда эса 20, 30, ҳатто, 40 фоизли турлари тавсия этилиши мумкин. Бундай воситадан фойдаланишдан аввал терингиз бутунлай қуруқ бўлишига эътибор қаратинг. Яъни уйқуга кетишдан олдин душ қабул қилиб, сўнг феннинг илиқ ҳавосида терини яхшилаб қуритинг. Кейин тиббий антиперспирантр суртиб, бироз уқаласангиз бўлади. Агар терингиз нам бўлса, хоҳ оддий, хоҳ тиббий антиперспирант бўлмасин, самарасиз ҳисобланади.\nБутунлай халос бўлишни истайсизми?\nБунинг учун лазерли усулга мурожаат қиласиз. Тер остига найча киритилиб, ундан чиқаётган лазер тер ажратувчи безлар фаолиятини тўхтатиб қўяди. Бу амалиётга уч-турт марта мурожаат қилган беморлар 3-4 йилгача терлаш йўқолганини таъкидлашади.\nУй шароитидаги чораси\nТиббиёт ривожланиб, гипергидрознинг замонавий усул¬лари ўйлаб топилгунига қадар ҳам бу муаммо кўпчиликни безовта қилган. Бувиларимиз унга қарши аччиқтош ёрдамида курашишган. Янаям аниқроғи, аччиқтош эритилган илиқ сув билан чайинишган. Бундан ташқари, эман пустлоғи (дорихонада сотилади)дан тайёрланган дамламалар ҳам қўл келади.\nМоделлар афзал билган усул\nБотокс инъекциялари ҳақида кўп бор гаплашганмиз. Буни қарангки, ботокс қўл ва оёқдаги, қолаверса, қўлтиқ соҳасидаги терлашни бартараф этишда ҳам қўл келаркан. Бежизга бу моддани заҳарли деб аташмайди, ёдингизда бўлса, айнан ботулотоксин сабаб кузда ёпилган помидору бодрингларингизни очиб ахлатга ташлашингизга тўғри келганди! Бироқ тажрибали мутахассис модданинг организм кўтара оладиган миқдорини юборади. Натижада, нерв толапари ҳаракатсизланиб, суюқлик ажралиши тўхтайди. Дунёга машҳур фотомоделлару актрисапар қизил йўлакчалардан туриб мухлисларига ўпичлар ва саломлар йўллаётганда уялиб қолмаслик учун шу амалиётга мурожаат қилишаркан. Сиз ҳам қўллаб кўришга қарор қилдингизми? Натижа инъексиядан кейин 3—5 кун ўтиб сезила бошлашини ва ўрта ҳисобдан 5—6 ойга етишини инобатга олиб қўйинг. Бироқ ҳомиладорлик, эмизикли даври, асаб тизими хасталикларида ушбу усулга мурожаат қилиш мумкин эмас.


Осиё ўйинлари-2018. Курашда яна иккита олтин медал қўлга киритилди - Халқ сўзи\nОсиё ўйинлари-2018. Курашда яна иккита олтин медал қўлга киритилди\n16:18 30 Август 2018 Спорт\nИндонезиянинг Жакарта ва Палембанг шаҳарларида давом этаётган Осиё ўйинларининг кураш мусобақаларида Ўзбекистон терма жамоаси яна бир олтин медалга эга чиқди.\nҚизлар ўртасида -78 кг вазнда курашган Кумуш Юлдашева финалда Мунхтсетсег Отгонга қарши гиламга чиқиб баҳс тугашига 10 сония қолганда соф ғалабага эришди ва Ўзбекистон терма жамоаси ҳисобига 14-олтин медални тақдим этди.\n-90 кг вазн тоифасида эса икки нафар ўзбекистонлик спортчилар олтин ва кумуш медаль учун кураш олиб борди. Якунда Шермуҳаммад Жандреев битта ёнбош баоси устунлиги эвазига Яҳё Имомовни мағлуб этиб, мусобақанинг бош совринига эга чиқди.\nАйни вақтда Ўзбекистон терма жамоаси 15та олтин, 19та кумуш ва 18та бронза медалини қўлга киритган ҳолда, умумий рейтингда 6-ўринга кўтарилиб олди.